Puad tolak jawatan dalam kerajaan negeri jika menang PRN Johor

Ahli Majlis Tertinggi (UMNO), Datuk Puad Zarkashi tidak akan menerima sebarang jawatan dalam kerajaan negeri sekiranya berjaya memenangi kerusi ditandinginya pada Pilihan Raya Negeri (PRN) Johor 12 Mac ini.

Puad yang pada mulanya dikatakan bakal menjadi pesaing kepada Menteri Besar (MB) Datuk Seri Hasni Mohamad menafikan dakwaan tersebut, sebaliknya menjelaskan sudah membuat pendirian untuk menolak sebarang jawatan dalam kerajaan negeri sekiranya ditawarkan kepada beliau.

“Awal-awal lagi saya dah cakap dengan Hasni , saya tidak mahu jawatan Exco sebab beliau perluKan pasukan yang lebih mantap.

“Beri peluang kepada orang muda pula, saya dah memegang jawatan dalam Kabinet, Ahli Parlimen, bagi peluang kepada yang lain,” katanya dipetik laporan Utusan Malaysia.

Beliau turut menegaskan dirinya bukanlah ‘penjilat Datuk Seri Najib Razak’ seperti yang selalu dilabel orang ramai, malah berkata tidak memihak kepada mana-mana kem dalam UMNO.

“Saya adalah orang politik yang tidak mengamalkan pengikut kepada sesuatu kumpulan. Saya bersendirian. Tetapi, saya faham ada setengah dari mereka mungkin bergantung kepada kekuatan seseorang. Tetapi saya tidak begitu.

“Saya bertanding jawatan Majlis Tertinggi, saya nombor 10. saya tak ada jawatan dan tak ikut mana-mana kumpulan,”

“Saya melihat kepada hujah dan fakta. Siapa kata saya tidak pernah kritik Najib? Tapi semua orang tahu, saya kritik pemimpin UMNO, mereka tidak boleh marah sya sebab itu karakter saya. Jadi dakwaan yang kata saya ini ‘penjilat’ Najib tidak betul,” ujarnya.

Puad bakal berhadapan saingan empat penjuru di kerusi Dewan Undangan Negeri (DUN) Rengit pada PRN Johor.


Lokman Adam diarah fail pembelaan kes vaksin sebelum 3 Mac

Mahkamah Tinggi Kuala Lumpur mengarahkan bekas Ahli Majlis Tertinggi UMNO Datuk Lokman Noor Adam memfailkan pernyataan pembelaan selewat-lewatnya 3 Mac ini dalam saman yang difailkan oleh Menteri Kesihatan Khairy Jamaluddin terhadapnya berhubung isu vaksin Covid-19.

Peguam Norfazilah Jaafar, yang mewakili Lokman, ketika dihubungi pemberita berkata mahkamah juga mengarahkan Khairy memfailkan jawapan kepada pernyataan pembelaan itu pada 17 Mac.

“Selain itu, kedua-dua pihak perlu memfailkan permohonan interlokutari (jika ada) pada 21 Mac,” katanya selepas prosiding pengurusan kes secara dalam talian di hadapan Timbalan Pendaftar Puteri Nursheila Rahimi hari ini, seperti dilapor Bernama.

Pada 17 Februari lalu, Mahkamah Tinggi membenarkan permohonan Khairy supaya injunksi ex-parte yang diperolehnya pada 3 Februari 2022 dilanjutkan hingga tarikh pendengaran injunksi inter-parte pada 10 Mei depan.

Khairy, 46, yang menfailkan saman terhadap Lokman pada 25 Januari lalu, memohon perintah injunksi supaya defendan memadam kenyataan dan video bersama-sama kapsyen, tajuk dan komen dalam tempoh 24 jam serta injunksi bagi menghalang defendan menerbitkan semula hantaran itu.

Beliau juga memohon perintah mahkamah agar defendan memadam kenyataan fitnah yang diterbitkan semula di semua portal berita dan akaun media sosial dalam tempoh 24 jam.

Ahli Parlimen Rembau itu, yang memfailkan saman atas kapasiti peribadi, mendakwa Lokman telah memfitnahnya menerusi dua video serta memuat naik gambar di laman Facebook Lokman Noor Adam Official pada 6 Jan lepas, membuat kenyataan menerusi dua siaran langsung di Facebook itu dan YouTube Lokman Adam pada 10 Januari.

Khairy berkata kenyataan fitnah dalam saman itu membawa maksud antaranya beliau berbohong dan menipu orang ramai dengan mendakwa telah diberi vaksin Covid-19 serta menerima dos ketiga selain memalsukan maklumat berkaitan status vaksinasi.

Khairy mendakwa penerbitan fitnah itu menyebabkan reputasi dan integriti beliau terjejas teruk selain mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasi beliau direndahkan dalam kalangan masyarakat yang berfikiran waras.


Dua ladang di Perak dikesan kes penyakit Demam Babi Afrika

Jabatan Perkhidmatan Veterinar (DVS) mengesahkan kejadian penyakit Demam Babi Afrika (ASF) di dua ladang komersial ternakan itu di daerah Kerian, Perak pada 17 dan 18 Sept lepas.

Kenyataan DVS hari ini memaklumkan perkara itu disahkan melalui ujian reaksi rantai polimerase oleh Institut Penyelidikan Veterinar dan tindakan kawalan serta pencegahan rebakan penyakit ASF telah dilaksanakan, lapor Bernama.

“Ladang dijangkiti telah disita dan ditahan daripada sebarang pergerakan keluar masuk babi dan kenderaan selain pemantauan (survelan), pemeriksaan klinikal dan persampelan di ladang babi komersial di kawasan terjangkit turut dilakukan.

“Bilik Gerakan di DVS Perak dan Pejabat Veterinar Daerah Kerian telah diaktifkan dengan penglibatan Pejabat Daerah Kerian. Syarat pindah babi dan produk babi dari Negeri Perak ke seluruh Semenanjung Malaysia juga diperketat,” menurut kenyataan itu.

Katanya selain itu, tindakan pelupusan segera ke atas baki populasi ternakan tersebut di ladang terjangkit ASF dan daya jejak ke atas kenderaan pengangkut babi yang terlibat dengan ladang dijangkiti turut dilaksanakan.

Menurut DVS, setakat ini wabak itu terkawal dan jangkitan hanya berlaku di daerah Kerian namun orang ramai dinasihat agar tidak panik kerana penyakit ASF adalah tidak zoonotik (tidak berjangkit pada manusia) dan semua pihak diminta membuat laporan jika terdapat kematian luar biasa serta tanda klinikal yang disyaki penyakit berjangkit pada ternakan terbabit di ladang komersial dan rumah sembelih.

“Penternak dinasihatkan untuk tidak menghantar babi ke rumah sembelih sekiranya ada tanda klinikal disyaki penyakit di ladang. Kenderaan pengangkut babi mesti melalui proses disinfeksi secara menyeluruh sebelum dan selepas keluar dari kawasan rumah sembelih.

“Sila laporkan dengan kadar segera kepada Pejabat Perkhidmatan Veterinar Daerah dan Pejabat Perkhidmatan Veterinar Negeri yang berdekatan atau terus ke Hotline Bilik Pengurusan Krisis Jabatan Perkhidmatan Veterinar Putrajaya menerusi talian 03-8870 2041,” menurut kenyataan itu.

Kenyataan itu juga menyebut semua ladang babi komersial diminta memperkukuh amalan dan kemudahan biosekuriti di premis masing-masing dengan memastikan pagar perimeter lengkap, tidak berkongsi kenderaan pengangkut babi dengan ladang lain, disinfeksi pakaian serta peralatan ladang dan disinfektan perlu bersesuaian mengikut sukatan pada label.

Penternak dan pekerja ladang juga dinasihat agar tidak melawat ladang lain manakala orang ramai dinasihat agar tidak membeli babi hidup secara terus dari ladang atau kenderaan pengangkut bagi mengurangkan risiko jangkitan ASF.


Enam kluster pendidikan dikesan

Sebanyak enam lagi kluster baharu Covid-19 berkaitan pendidikan dikesan dalam tempoh 24 jam semalam, lapor Kementerian Kesihatan (KKM), menerusi laman sesawang Covidnow yang dikemas kini tengah malam tadi.

Sementara dua kluster lagi melibatkan kumpulan berisiko tinggi dan satu kluster tempat kerja yang dikesan di Melaka Tengah melibatkan 39 jangkitan.

Kluster kumpulan berisiko tinggi itu dilaporkan di Kulai, Johor membabitkan enam kes, dan satu lagi di Titiwangsa, Kuala Lumpur dengan sembilan jangkitan.

Sementara itu, Kelantan mencatat dua kluster pendidikan iaitu masing-masing Kluster Lorong Bunut Susu di Pasir Mas melibatkan enam kes, dan Kluster Kampung Kolam di Bachok, dengan 19 jangkitan.

Satu kluster pendidikan dilaporkan di Kuala Lumpur iaitu Kluster Empat Jalan Yaacob Latif di Cheras dengan sembilan kes; diikuti Kluster Jalan Parit Tanjung Belanja di Perak Tengah, Perak (13 kes).

Kluster Pendidikan Kuala Tongod di Sabah pula melibatkan 68 kes, manakala Kluster Jalan Tiong Mas di Seberang Perai Selatan, Pulau Pinang membabitkan sebanyak 39 kes.

Semalam, Ketua Pengarah Kesihatan Tan Sri Dr Noor Hisham Abdullah berkata jumlah kluster pendidikan Covid-19 dilihat meningkat dengan ketara pada Minggu Epidemiologi (ME) terkini, dengan 92 kluster dilaporkan pada ME 7/2022, berbanding 61 kluster pada ME 6/2022.

Beliau berkata setakat ini Pusat Kesiapsiagaan dan Tindak Cepat Krisis (CPRC) mencatatkan 367 kluster pendidikan sejak 1 Januari hingga 19 Februari lepas, dan daripada jumlah itu 346 kluster masih aktif manakala 21 kluster telah tamat.

Walaupun terdapat trend penurunan kluster pendidikan pada ME 5/2022 disebabkan cuti sambutan Tahun Baru Cina, namun trend ini dilihat kembali meningkat pada ME 6/2022 dan ME 7/2022 berkadaran dengan peningkatan kes yang ketara di seluruh negara, katanya.

Menurutnya negeri yang merekodkan kluster pendidikan paling tinggi ialah Kelantan (54 kluster), diikuti Selangor (49 kluster), Pahang (38 kluster), Kuala Lumpur (37 kluster), dan Sabah (34 kluster).


MySejahtera tak dijual, data peribadi selamat: Khairy jawab Anwar

Kementerian Kesihatan (KKM) tidak pernah menjual aplikasi MySejahtera kepada syarikat swasta, malah tidak membayar KPISOFT (M) Sdn. Bhd (KPISOFT), syarikat yang membangunkan aplikasi MySejahtera sepanjang penggunaan aplikasi itu dari 27 Mac 2020 hingga 31 Mac 2021.

Pada masa sama kerajaan juga memberi jaminan bahawa KKM tidak boleh berkongsi data peribadi dan aplikasi itu dengan mana-mana agensi kerajaan mahupun swasta.

Menjelaskan isu yang dibangkitkan Ketua Pembangkang Datuk Seri Anwar Ibrahim, Menteri Kesihatan, Khairy Jamaluddin berkata aplikasi MySejahtera adalah hak milik kerajaan dan KKM dilantik sebagai pemilik utama bagi pengurusan kesihatan awam negara sejak ia diputuskan pada 26 November 2021.

“Perkara ini adalah berdasarkan ketetapan syarikat yang menawarkan penggunaan aplikasi MySejahtera kepada kerajaan untuk tempoh setahun tanpa bayaran berdasarkan prinsip tanggungjawab sosial korporat (CSR) syarikat.

Sejak dilancarkan, penggunaan aplikasi MySejahtera adalah melalui pendekatan ‘perisian sebagai platform perkhidmatan’ atau ‘software as a service – SaaS’.

“Ia membantu kerajaan mengurangkan masa kitaran diperlukan untuk membangunkan perisian baharu susulan keperluan satu sistem khusus untuk menguruskan pandemik Covid-19.

“Aplikasi MySejahtera adalah platform yang teguh dan dinamik kerana mampu menampung penambahbaikan fungsi aplikasi, selari perkembangan semasa wabak Covid-19,” katanya dalam satu kenyataan, hari ini.

Terdahulu, Anwar meminta kerajaan memberi penjelasan berhubung keputusan menjual MySejahtera kepada syarikat swasta.

Katanya, langkah itu menimbulkan kebimbangan mengenai pengurusan data peribadi dan kemungkinan wujud penyalahgunaan maklumat kesihatan jutaan rakyat Malaysia.

Berita berkaitan: Kerajaan perlu perjelas sebab jual MySejahtera kepada swasta, tiada tender

Mengulas lanjut Khairy berkata, data MySejahtera adalah di bawah penyeliaan KKM sejak mula digunakan dan segala pengurusan data melalui proses tadbir urus data ditetapkan.

“Penggunaan dan pengurusan data MySejahtera perlu mematuhi Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 dan piawaian antarabangsa.

“Justeru, data aplikasi ini tidak boleh dikongsi oleh KKM dengan mana-mana agensi kerajaan mahupun swasta. Malah, transaksi data daripada MySejahtera dimuat naik ke jaringan pelayan awan setiap hari dan hanya boleh diakses untuk kegunaan aplikasi MySejahtera,” katanya.

Khairy berkata, kerajaan bersetuju meneruskan perkhidmatan MySejahtera selepas tempohnya tamat pada 31 Mac 2021, atas faktor keteguhan dan keupayaan dinamik teknologinya.

Sehubungan itu, katanya, kerajaan meneruskan kerjasama dengan pihak syarikat dalam melaksanakan peningkatan fungsi aplikasi sehingga apa yang digunakan ketika ini.

“MySejahtera kini mempunyai lebih 10 modul dan 38 juta pengguna berdaftar membabitkan warganegara, bukan warganegara dan pengembara,” katanya.

Pada 26 November lalu, katanya, kerajaan menetapkan KKM menubuhkan Jawatankuasa Rundingan Harga dengan keahlian merangkumi agensi pemegang taruh berkaitan.

Khairy berkata ia bagi melaksanakan rundingan harga perolehan dan pengurusan perkhidmatan MySejahtera dengan pihak syarikat untuk tempoh dua tahun, selaras tatacara perolehan kerajaan.

“Skop perolehan dan pengurusan aplikasi ini antaranya merangkumi pengoperasian platform MySejahtera, pembangunan sistem termasuk pembangunan modul tambahan, penyelenggaraan, pengurusan pusat data dan perkhidmatan disediakan pihak ketiga meliputi langganan perkhidmatan Google Map and Places Application Programming Interface (API) dan khidmat pesanan ringkas (SMS).

“Melalui surat bertarikh 28 Februari lalu, Kementerian Kewangan (MOF) meluluskan permohonan KKM melaksanakan perolehan bagi pengurusan aplikasi MySejahtera dan dimuktamadkan di peringkat kementerian itu.

“Proses rundingan sudah dimulakan dan KKM akan memastikan usaha yang wajar dilakukan bagi memelihara kepentingan kerajaan,” katanya.

Khairy menegaskan, kerahsiaan data orang ramai adalah terjamin dan KKM akan sentiasa memastikan aspek itu tidak dikompromi.


Thailand benar kapasiti penuh pesawat domestik

Pihak berkuasa Thailand membenarkan syarikat penerbangan domestik beroperasi dengan kapasiti penuh mulai hari ini, berbanding sekitar 75 peratus sebelum ini.

Langkah itu diambil Pihak Berkuasa Penerbangan Awan Thailand (CAAT) susulan kelonggaran sekatan Covid-19 yang dilaksanakan kerajaan, kata Ketua Pengarah CAAT, Suttipong Kongpool.

Menurutnya beliau telah menandatangani kelulusan itu semalam bagi memberi kebenaran kepada semua syarikat penerbangan dalam negeri beroperasi dengan kapasiti penuh.

“Syarikat penerbangan juga boleh beroperasi sehingga malam, susulan langkah kerajaan memendekkan tempoh perintah berkurung daripada jam 11 malam kepada 3 pagi,” katanya dalam kenyataan.

Sementara itu, Bangkok yang bakal dibuka kepada pelancong antarabangsa mulai bulan depan akan menyediakan pusat khas bagi melakukan ujian saringan terhadap pengembara asing yang tiba di ibu kota Thailand itu.

Gabenor Bangkok, Aswin Kwanmuang berkata langkah pencegahan perlu diambil susulan tindakan kerajaan untuk membuka semula negara itu kepada pelancong asing mulai 1 November ini.

“Majlis bandar raya telah mengambil langkah-langkah untuk menyambut kembali pengunjung asing yang sesuai dengan rancangan pembukaan semula pemerintah.

“Bangkok perlu mencegah penularan dalam kalangan penduduk dan pelancong asing. Oleh itu, Dewan Bandaraya akan menetapkan tempat pemeriksaan Covid-19 di ibu negara, sama seperti dilaksanakan di Phuket, katanya. – Agensi


Bermula sudah PRU-15, krisis dalam BN masih teruk dan parti lawan intai peluang

Pagi ini semua calon yang menerima watikah mewakili parti masing-masing akan menghantar borang permohonan kepada Suruhanjaya Pilihan Raya (SPR) dan secara rasmi kempen Pilihan Raya Umum Ke-15 (PRU-15) sudah bermula.

Namun, fokus sepanjang minggu ini pasti melibatkan pengumuman calon Barisan Nasional (BN) yang dilihat paling terkesan apabila pemimpin lama mereka atau ‘warlord’ parti itu banyak yang tidak tersenarai dan krisis dalaman parti tersebut semakin meruncing.

Pelbagai insiden berlaku selepas pengumuman calon oleh Pengerusi BN, Datuk Seri Ahmad Zahid Hamidi apabila ramai yang tidak berpuas hati selepas nama tercicir, bibit perpecahan dalaman parti mula tercetus dikalangan akar umbi.

Dalam media sosial, sidang media di bahagian-bahagian yang tidak berpuas hati dengan nama calon diumumkan oleh Zahid diadakan sebagai tanda protes, tidak kurang juga pondok panas parti ditutup dan jentera parti sehingga sekarang tidak bergerak.

Terdapat juga perkongsian dalam media sosial insiden pergaduhan dalam mesyuarat di bahagian baru-baru ini, tular pergaduhan sesama akar umbi di UMNO Gerik.

Di Gerik, penamaan Ketua Pemuda UMNO, Datuk Asyraf Wajdi Dusuki menimbulkan bantahan akar umbi yang tidak mahu calon luar bertanding disitu.

Untuk rekod, Asyraf sebelum ini bertanding di Parlimen Pasir Puteh, Kelantan selepas tewas kepada calon PAS, Datuk Nik Zawawi Salleh.

Pada PRU-13, Asyraf kalah dalam saingan kepada calon PAS di Parlimen Tumpat.

Berbeza dengan situasi sebelum ini, sebaik sahaja calon diumumkan parti, pelbagai persiapan rancak berjalan tetapi kali ini nampaknya jentera BN tidak seagresif seperti di Melaka dan Johor.

Terlalu ketara perbezaan suasana semasa dua Pilihan Raya Negeri (PRN) sebelum ini dengan PRU-15 kali ini, keadaan ini pasti membimbangkan jika tidak ditangani segera.

Malahan, poster pemimpin utama BN juga tidak akan digantung semasa PRU-15 kali ini memandangkan sentimen rakyat yang jelas menolak Zahid sebagai calon Perdana Menteri (PM) walaupun berstatus Presiden UMNO.

Malah, ia juga kali pertama dalam sejarah negara apabila seorang Presiden tidak dicalonkan sebagai PM oleh gabungan parti pemerintah tersebut.

Akar umbi juga seakan tidak mempunyai keyakinan dibawah Zahid kemenangan besar boleh dikecapi dengan pelbagai sentimen negatif terhadap beliau, malah bekas penyandang kerusi Parlimen parti yang bertanding atas tiket BN sebelum ini tetapi tidak tercalon semula sudah ada beberapa yang mengumumkan bertanding atas tiket parti lain.

Lebih memburukkan keadaan apabila tular surat akujanji yang didakwa meminta calon-calon menandatangani perjanjian menyokong Zahid sebagai calon PM dan perlu mematuhi setiap arahan Zahid sekiranya mahu menerima watikah pencalonan.

Walaupun sudah dinafikan, ia sudah tular dan tersebar ke setiap pelosok ceruk seluruh negara, ia secara tidak langsung menunjukkan PRU-15 diadakan kali ini semata-mata hanya untuk membebaskan kumpulan kluster mahkamah.

Rakyat nampaknya sudah melihat percaturan politik Zahid sebenar yang hanya semata-mata mahu mementingkan diri sendiri daripada kepentingan rakyat, malah sebelum ini UMNO sudah dikritik hebat kerana tergesa-gesa mengadakan PRU-15 ketika negara diramal berdepan banjir tidak lama lagi.

Keadaan semakin parah apabila bekas calon BN yang disingkir Zahid kini rancak menyerang beliau dengan pelbagai tuduhan, antaranya penyandang kerusi Parlimen Arau Datuk Seri Shahidan Kassim yang mendakwa Zahid membuat keputusan pemilihan calon tanpa merujuk kepada ‘top five’ UMNO seperti yang sudah dipersetujui sebelum ini.

Dalam ceramah semasa diumumkan calon bertanding atas tiket Perikatan Nasional (PN), Shahidan membidas Zahid sebagai pengkhianat sebenar kerana dianggap punca perpecahan ummah khususnya dikalangan orang Melayu dan Islam.

Selain Shahidan, penyandang kerusi Tanjung Karang, Tan Sri Noh Omar juga dalam sidang media membuat dakwaan sama dengan berkata keputusan pemilihan calon dibuat tanpa mengambil kira pandangan ‘top five’ UMNO.

Dengan pengakuan dua individu yang dianggap orang lama dalam UMNO tersebut, ia adalah jelas sekali Zahid menggunakan PRU-15 ini sebagai batu loncatan untuk mengaut kuasa demi semata-mata kepentingan peribadi dan bukannya parti.

Di khayalak umum, UMNO kini dilihat punca ketakstabilan yang berlaku dalam negara dan hanya mementingkan kuasa daripada kepentingan rakyat.

Naib Presiden UMNO, Datuk Seri Ismail Sabri Yaakob walaupun merupakan PM kerajaan sementara seakan-akan tidak mampu mengawal tindak-tanduk Zahid kerana berkemungkinan juga takut tidak mendapat watikah calon untuk bertanding.

Ismail Sabri mungkin sudah menyedari berkemungkinan nasibnya selepas PRU-15 tidak seperti yang dijanjikan oleh Zahid memandangkan perjanjian dalam pemilihan calon juga tidak diendahkan, masakan janji untuk memberi jawatan PM kepadanya sebelum ini akan ditunaikan.

Apa pilihan yang ada kepada Ismail Sabri, adakah cukup sekadar melihat Zahid meneruskan dengan keputusan yang tidak masuk akal dibuatnya atau menghentikannya?

Persepsi umum pula melihat Ismail Sabri sebagai seorang tidak mempunyai kemampuan untuk mengawal Zahid dalam membuat sebarang keputusan dan ramai melihat jika UMNO memerintah selepas ini, beliau hanya sekadar menjadi proksi kerana PM sebenar yang berkuasa adalah Zahid.

Di sebalik perpecahan yang berlaku dalam UMNO ini, parti lawan sedang mengintai peluang dan ruang-ruang yang ada untuk menyerang Zahid yang dilihat liabiliti utama dan boleh menjadi punca kekalahan BN pada PRU-15 kali ini.

Orang ramai mula melihat kemelut yang melanda dalam UMNO adalah isyarat jelas parti tersebut tidak boleh diharapkan untuk memerintah negara kerana mereka tidak mempercayai sebuah parti yang berpecah dapat mentadbir negara dengan baik selepas ini.

Dengan pelbagai isu ekonomi dan kos sara hidup yang gagal ditangani semasa Ismail Sabri menjadi PM sebelum ini, rakyat mula menilai semula kemampuan UMNO memerintah negara jika memenang PRU-15.

Namnu, perkara itu tidak diendahkan Zahid kerana merasakan UMNO mampu menang besar, mengambil kira keputusan dua PRN sebelum ini di Melaka dan Johor.

Walaupun di Melaka dan Johor parti tersebut nampak berpecah dengan pelbagai kemelut dalaman, namun BN masih mampu meraih kemenangan dua pertiga majoriti untuk membentuk kerajaan negeri.

Parti lawan mungkin melihat kelebihan di sebelah mereka dengan perpecahan dalaman UMNO, namun ia bukan jaminan kemenangan akan memihak kepada mereka kerana semuanya boleh berubah jika Zahid boleh mencari helah baharu dengan memberi alasan dan hujah untuk memenangkan setiap langkah serta keputusan dibuatnya.

Pertembungan banyak penjuru pastinya memberi kelebihan kepada UMNO, ditambah pula dengan jumlah peratusan pengundi yang rendah sudah pasti kemenangan mutlak menjadi milik mereka.

Parti lawan perlu belajar daripada kesilapan di Melaka dan Johor kerana kekuatan dimiliki UMNO adalah pengundi putih mereka yang setia memangkah parti tersebut walaupun pelbagai krisis dalaman berlaku.

Sekiranya BN menang PRU-15 kali ini, nampaknya negara akan beralih ke era kerajaan yang korup seperti sebelum ini dan bekas PM bergelar banduan, Datuk Seri Najib Razak pastinya teruja dapat keluar daripada penjara.

Selamat berkempen semua parti yang bertanding!


12 maut, 251 cedera tangki gas klorin bocor di pelabuhan Jordan

Sekurang-kurangnya 12 orang maut dan 251 cedera dalam kebocoran gas klorin dari tangki simpanan di pelabuhan Aqaba, Jordan, pegawai dan media kerajaan melaporkan pada Isnin (27 Jun).

Kebocoran itu berlaku selepas tangki yang diisi dengan 25 tan gas klorin untuk dieksport ke Djibouti jatuh ketika diangkut, kata pegawai.

Sebuah video yang disiarkan di laman Twitter televisyen negara menunjukkan tangki simpanan jatuh sebelum terhempas ke dek kapal, diikuti gas berwarna kuning naik ke udara ketika orang ramai melarikan diri.

Pegawai Kementerian Kesihatan Jordan berkata mereka menjangkakan hanya segelintir individu yang masih dirawat di hospital menjelang Selasa.

Klorin ialah pembasmi kuman dan ejen penulenan air yang digunakan secara meluas, tetapi jika terhidu, gas bertukar kepada asid hidroklorik, yang boleh membahayakan kepada paru-paru.

Silo bijirin Aqaba Jordan menghentikan kerja untuk membenarkan pemeriksaan bijirinnya bagi mengesan sebarang tanda pencemaran, tetapi trafik maritim di pelabuhan Aqaba diteruskan, kata pegawai.

Tiada kapal yang memunggah sebarang kargo bijirin ketika kejadian, tambah mereka.

Pelabuhan Aqaba di hujung utara Laut Merah telah lama menjadi laluan transit utama untuk import dan eksport Iraq.

Perdana Menteri Bisher al-Khasawneh tiba di Aqaba dan melawat beberapa individu yang cedera di hospital.

Al-Khasawneh juga membentuk pasukan penyiasat berhubung insiden yang dipengerusikan oleh menteri dalam negeri, TV kerajaan memetik menteri penerangan sebagai berkata. – Agensi


Anwar bakal hilang satu undi sokongan

Sudahlah tidak disokong oleh muridnya sendiri Datuk Seri Ahmad Zahid Hamidi bagi membolehkan beliau merebut jawatan Perdana Menteri yang telah lama diidam-idamkan, malah Datuk Seri Anwar Ibrahim kini bakal kehilangan satu undi menyokong daripada Parti Warisan Sabah (Warisan).

Ia susulan tindakan Ahli Parlimen Sepanggar, Datuk Mohd Azis Jamman menayangkan surat akuan (SD) sokongan kepada Anwar yang kemudian tular di media sosial, hari ini.

Sebelum ini, Yang di-Pertuan Agong menitahkan semua Ahli Parlimen menyerahkan SD itu kepada Istana Negara sebelum jam 4 petang hari ini.

SD itu perlu melengkapkan butiran yang disenaraikan antaranya meletakkan hanya satu calon Perdana Menteri sahaja, tanda tangan anggota Dewan Rakyat, cop rasmi saksi dan tarikh surat akuan.

Ahli-ahli Dewan Rakyat juga diminta untuk menjaga kerahsiaan surat akuan berkenaan sehingga satu keputusan diputuskan oleh Seri Paduka Baginda Yang di-Pertuan Agong.

Seri Paduka mahu semua 220 ahli Dewan Rakyat mempersembahkan kepada baginda surat akuan yang menyatakan seorang ahli Dewan Rakyat diberi kepercayaan ahli Dewan Rakyat menjadi Perdana Menteri baharu.

Baginda turut menegaskan surat akuan itu bertujuan membantu baginda membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat seperti diperuntukkan mengikut Perkara 43(2)(a) Perlembagaan Persekutuan.

Bagaimanapun, hari ini, Ahli Parlimen Sepanggar daripada Warisan itu menayangkan SD beliau yang menyokong Anwar yang kemudian tular di media sosial.

Ramai pihak yang menyifatkan tindakan itu tidak menjaga kerahsiaan yang diminta oleh yang di-Pertuan Agong.

Bagaimanapun, tidak pasti sama ada perbuatan itu boleh menyebabkan SD beliau ditolak.


Rakyat kena hidup dengan Covid-19, Kit Siang beri amaran kepada SPR

Pemimpin veteran DAP, Lim Kit Siang memberi amaran kepada Suruhanjaya Pilihan Raya (SPR) supaya tidak mengenakan prosedur operasi standard (SOP) Covid-19 yang ketat dalam Pilihan Raya Negeri (PRN) Melaka.

Kit Siang sebaliknya berkata rakyat perlu hidup bersama dengan Covid-19 dan SPR tidak wajar menjadikan alasan penularan wabak tersebut dengan menghalang sebarang bentuk kempen secara fizikal semasa PRN yang berlangsung pada 20 November ini.

“Tiada sebab untuk Kementerian Kesihatan dan SPR mengenakan larangan menyeluruh terhadap proses kempen secara fizikal dengan syarat SOP Covid-19 untuk mengekang penularan dipatuhi sepenuhnya.

“Kita perlu hidup dengan Covid-19 dalam tempoh peralihan antara fasa pandemik kepada fasa endemik, tetapi perkara ini tidak bermakna SPR boleh mengambil tindakan melampau dengan melaksanakan larangan menyeluruh kepada proses berkempen dan membenarkan pilihan raya yang tidak telus dan adil berlangsung,” katanya dalam satu kenyataan hari ini.

Beliau juga berkata SPR perlu memastikan pengundi keluar untuk mengundi pada PRN Melaka dan Sarawak nanti.

“Adalah menjadi tanggungjawab SPR memastikan terdapat kadar keluar mengundi yang tertinggi dalam PRN Melaka dan Sarawak nanti sambil memastikan SOP Covid-19 yang ada mengekang penularan wabak ini,” katanya lagi.

Rabu lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan supaya proklamasi darurat negeri Sarawak ditamatkan.

Dengan penamatan darurat, ia akan membuka jalan supaya pilihan raya negeri dapat diadakan dalam tempoh tempoh 60 hari daripada tarikh hari tersebut.

Dalam pada itu, PRN Melaka juga akan berlangsung pada 20 November ini.


Perbicaraan 11 tuduhan gangguan seksual Ebit Lew 27 September

Pendakwah terkenal Ebit Lew, berdepan 11 pertuduhan berkaitan gangguan seksual di Mahkamah Majistret Tenom, Sabah, bermula 27 hingga 30 September depan, kata Ketua Komunikasi Korporat Polis Diraja Malaysia (PDRM) Asisten Komisioner A Skandaguru.

“Ebit Liew yang telah dituduh di Mahkamah Majistret Tenom pada Februari lalu atas 11 pertuduhan gangguan seksual di bawah Seksyen 509 Kanun Keseksaan, akan dibicarakan pada 27 hingga 30 September 2022 di mahkamah yang sama,” katanya dalam satu kenyataan, hari ini

Jika sabit kesalahan, Ebit Lew, 38, atau nama sebenarnya Ebit Irawan Ibrahim Lew boleh dikenakan hukuman penjara sehingga lima tahun atau denda atau kedua-duanya bagi setiap pertuduhan.

Pada 18 Februari lalu, Ebit Lew, yang juga seorang usahawan didakwa di Mahkamah Majistret Tenom terhadap 11 pertuduhan berkaitan gangguan seksual.

Dia bagaimanapun mengaku tidak bersalah selepas pertuduhan dibacakan di hadapan Majistret Nur Asyraf Zolhani.

Pendakwaan dilakukan Pengarah Pendakwaan Negeri Sabah, Muhammad Ilmami Ahmad, dengan dibantu Timbalan Pendakwa Raya, Azreen Yas Mohamad Ramli, manakala Ebit Lew diwakili peguam, Mohamed Zairi Zainal Abidin.

Ebit Lew dibebaskan dengan jaminan RM1,000 bagi setiap pertuduhan dengan dua penjamin.

Pengarah Jabatan Siasatan Jenayah Bukit Aman, Datuk Seri Abdul Jalil Hassan, sebelum ini dilaporkan berkata, Ebit Lew berdepan pertuduhan membuat hantaran gambar dan perkataan lucah dengan bermaksud mengaibkan kehormatan seseorang melalui aplikasi WhatsApp.

Katanya, semua pertuduhan adalah bagi kesalahan yang didakwa berlaku di daerah Tenom, Sabah, di antara Mac hingga Jun 2021 terhadap seorang wanita Melayu.

Pada Julai tahun lalu, siasatan terhadap Ebit Lew dilakukan selepas polis menerima laporan daripada beberapa individu mendakwa pendakwah itu melakukan gangguan seksual.

Susulan laporan itu, polis membuka kertas siasatan mengikut Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 233 Akta Komunikasi dan Multimedia 1998.

Ebit Lew dirakam percakapan bagi membantu siasatan pada Ogos dan Oktober tahun lalu dan dia berkata, dakwaan itu berunsur fitnah kejam ke atas dirinya.


Aidilfitri: Warga emas berisiko dinasihat ambil penggalak kedua

Warga emas serta remaja yang berisiko tinggi dan individu yang ingin ke luar negara dinasihatkan mendapatkan suntikan dos penggalak kedua.

Pada masa sama individu berusia 60 tahun dan ke atas yang mempunyai komorbiditi juga digalakkan berbuat demikian menjelang sambutan Aidilfitri awal Mei depan.

Ketua Pegawai Eksekutif ProtectHealth Corporation Sdn Bhd, Datuk Dr Anas Alam Faizli berkata matlamat pemberian dos penggalak kedua adalah untuk memastikan tahap perlindungan optimum kepada warga emas dan individu berisiko tinggi yang merupakan kumpulan paling berisiko.

“Kami menyambut baik perkembangan ini. Semasa kita memasuki fasa peralihan ke endemik, ia sangat penting untuk kita terus melindungi populasi paling berisiko dan ini adalah salah satu usaha tersebut.

“Kami juga menerima banyak pertanyaan dan permintaan daripada orang awam mengenai dos penggalak kedua,” katanya dalam kenyataan hari ini.

ProtectHealth, melalui pengamal perubatan swasta (PMP) dan organisasi penjagaan kesihatan bukan kerajaan, akan terus membantu dan bekerjasama dengan KKM untuk memaksimumkan dan mempercepat pelaksanaan dos penggalak kedua, selain menggalakkan PMP mengambil bahagian dalam program tersebut.

Semalam, Menteri Kesihatan Khairy Jamaluddin berkata mereka yang berusia 60 tahun ke atas dengan komorbiditi berisiko tinggi, kini diberi peluang untuk mendapatkan dos penggalak kedua vaksin Covid-19 dengan selang masa sekurang-kurangnya empat hingga enam bulan selepas tarikh dos penggalak pertama.

Selain itu, remaja berumur 12 tahun dan ke atas dengan sistem pertahanan badan yang lemah, juga diberi pilihan untuk mendapatkan dos penggalak dengan selang masa sekurang-kurangnya 28 hari selepas tarikh dos kedua.

Katanya, kajian menunjukkan individu berusia 60 tahun dan ke atas dengan komorbiditi seperti penyakit paru-paru, penyakit jantung, penyakit buah pinggang, penyakit hati dan diabetes berisiko lebih tinggi untuk mendapat gejala serius dan kematian dalam Covid-19.

“Oleh itu, individu berusia 60 tahun dan ke atas dengan komorbiditi berisiko tinggi boleh diberikan dos penggalak kedua dengan selang masa sekurang-kurangnya empat hingga enam bulan selepas tarikh dos penggalak pertama,” kata Khairy.


Penyanyi kumpulan terkenal direman dua hari belasah bekas isteri

Seorang penyanyi lelaki sebuah sebuah kumpulan muzik terkenal tanah air, direman dua hari bagi membantu siasatan setelah disyaki memukul dan mencederakan bekas isterinya, kelmarin.

Perintah reman bermula semalam dikeluarkan oleh Penolong Pendaftar Hairol Azhar Mohd Ishak di Mahkamah Majistret, Petaling Jaya, hari ini.

Peguam mewakili artis berusia 45 tahun yang ditahan semalam itu, Kailash Hsarma, berkata lelaki terbabit berkemungkinan akan dituduh di mahkamah, esok, mengikut Seksyen 323 Kanun Keseksaan dan Seksyen 18 (A) Akta Keganasan Rumah Tangga 2017.

“Polis memohon reman selama empat hari, namun ia dikurangkan kepada hanya dua hari. Dia berkemungkinan besar akan dituduh di Mahkamah Petaling Jaya, esok,” katanya memetik laporan BH.

Mengulas lanjut, beliau berkata, anak guamnya itu berada dalam keadaan sihat, termasuk dari segi emosi.

“Mengenai tuduhan itu, saya difahamkan dia turut membuat laporan polis, malah ada berpesan agar kesalahannya hanya boleh ditentukan oleh proses undang-undang,” katanya.

Artis berkenaan ditahan polis, semalam, kerana disyaki memukul dan mencederakan bekas isterinya di sebuah kediaman di Kota Damansara, di sini, kelmarin.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid dilaporkan berkata tangkapan itu dibuat selepas polis menerima aduan daripada bekas isteri suspek berusia 27 tahun.

Mohamad Fakhrudin berkata, pengadu mendakwa dia berada di kawasan parkir kediaman bekas suaminya di Kota Damansara, kira-kira jam 2.29 petang untuk mengambil anak lelaki daripada artis terbabit.

Bagaimanapun, katanya, berlaku perselisihan faham kerana pengadu dikatakan enggan bergambar dengan suspek, sehingga artis itu didakwa marah dan memukul badan wanita berkenaan menyebabkannya mengalami lebam serta anggota badan sakit.


Muhyiddin mampu terus kesinambungan pulih Malaysian daripada krisis

Jika mahu melantik panglima perang, siapa yang paling wajar menjadi pilihan? Individu yang berpengalaman atau mereka yang perlu bermula dari kosong, belajar dari huruf A dan kemudian harus melangkah setapak demi setapak untuk mengenali musuh di medan.

Sama juga dalam perang kita melawan virus berbahaya dinamakan Covid-19 yang sudah meninggalkan banyak kesan negatif selama lebih setahun penjarahan, mencetuskan pilu buat mereka yang kehilangan ahli keluarga dan memberi tekanan kepada ekonomi serta perniagaan.

Perang melawan Covid-19 sudah mempunyai panglima baharu, Khairy Jamaluddin Abu Bakar yang sudah lebih setahun berpengalaman merangka strategi dan taktikal dalam usaha mengurus pandemik, dan kini adalah tempoh kritikal untuk negara merangka pula pelan pemulihan.

Kita perlukan ketua dalam menjayakan pelan pemulihan, ketua yang turut berpengalaman seperti juga panglima kita di medan perang melawan pandemik berkenaan.

Siapa lagi paling layak jika tidak Tan Sri Muhyiddin Yasssin bagi memastikan semua strategi untuk mengakhiri pandemik COVID-19 dapat dilaksanakan sepenuhnya, memastikan kesinambungan dan kestabilan dalam usaha meneruskan Pelan Pemulihan Negara (PPN)

Pengalaman beliau dalam pentadbiran bukan sehari dua, malah Muhyiddin juga individu yang ketika menjadi Perdana Menteri, bermesyuarat setiap hari untuk memandu Malaysia dalam pengurusan krisis kesihatan, meluluskan bantuan untuk rakyat dan sektor terkesan serta memulihkan kembali ekonomi yang terjejas akibat virus berkenaan.

Kejayaan pelaksanaan Perintah Kawalan Pergerakan (PKP) pada Mac 2020 sehingga negara berjaya mencapai sifar kes COVID-19 pada Julai 2020 bukannya datang secara kebetulan walaupun kemudian ada juga kelemahan yang sedikit sebanyak turut disumbangkan oleh kita yang mengabaikan peraturan.

Pelantikan Muhyiddin sebagai Pengerusi Majlis Pemulihan Negara (MPN) sangat tepat untuk merangka jalan keluar bagi Malaysia menyelesaikan krisis COVID-19 secara berfasa melalui segala dasar dan stragegk yang sudah dan mungkin ditambah lagi selepas ini.

Beliau sudah membuktikan kemampuannya sebelum ini, mendapat pujian antarabangsa kerana kejayaannya mengetuai negara menguruskan pandemik menerusi pendekatan yang seimbang dalam aspek kesihatan dan melindungi hidup serta kehidupan.

Program vaksinasi dilancarkan ketika Muhyiddin mengetuai jentera pentadbiran, hasilnya kini sudah mula kelihatan dengan penurunan kes kemasukan pesakit, sama ada yang kritikal ke fasiliti kesihatan atau yang bergejala ringan ke pusat rawatan dan kuarantin di seluruh negara.

Bagi melindungi hidup serta kehidupan, pelbagai pakej rangsangan dilaksanakan dan misi beliau masih boleh diteruskan dengan amanah baharu ini walaupun bukan lagi Perdana Menteri selepas meletak jawatan disebabkan gangguan politik berterusan.

Rugi jika pengalaman beliau tidak digunakan untuk membantu kerajaan dalam aspek memulihkan negara daripada krisis COVID-19 yang sejujurnya memerlukan sokongan semua pihak tanpa disabotaj kepentingan politik mana-mana pemimpin atau parti.

Semua boleh melihat kemajuan signifikan yang sudah dicapai, terutama melalui program vaksinasi. Siapa boleh menafikan keprihatinan kerajaan di bawah pimpinan Perdana Menteri kelapan yang tidak putus-putus menyalurkan pelbagai bentuk bantuan, sama ada secara makro ataupun mikro.

Kita perlukan kesinambungan itu dan jika apa yang dirancang berjalan lancar bersama keizinan Allah SWT, mungkin negara dapat mengerakkan perubahan setiap fasa pemulihan dengan lebih progresif dan keluar daripada krisis ini lebih awal daripada yang disasarkan.

Kita mahu matlamat melindungi nyawa, menjamin kelangsungan hidup dan memulihkan negara mencapai kejayaan, melihat pembukaan semula -sektor ekonomi, sosial, pendidikan dan keagamaan, selain mengharapkan kesedaran masyarakat terhadap pematuhan kepada norma baharu kehidupan.

Tidak salah memberi peluang kepada Muhyiddin membuktikan kemampuan, apatah lagi khidmatnya sebagai Pengerusi MPN juga dilihat ikhlas kerana bertugas secara sukarela tanpa dibayar sebarang imbuhan.

* Ini adalah pandangan peribadi penulis dan tidak semestinya mencerminkan pandangan rasmi Agenda Daily.


Malaysia antara terpantas di dunia beri vaksin kepada rakyat: Laporan

Malaysia diletakkan sebagai antara negara dengan kadar pemberian vaksin terpantas di dunia, menyaksikan lebih 400,000 dos diberikan sehari dengan hanya diatasi Kanada minggu lepas, tetapi merekodkan sekali ganda berbanding Australia.

Perbandingan itu dibuat antara negara-negara dengan saiz yang sama atau lebih besar.

Berdasarkan analisis yang diterbitkan dalam The Sydney Morning Herald, portal dalam talian itu mengatakan meskipun berdepan peningkatan kematian dan harapan yang agak suram di negara yang mempunyai 32 juta penduduk ini, sinar harapan masih ada buat Malaysia apabila kadar vaksinasinya meningkat.

Bernama yang memetik portal itu melaporkan, selepas enam minggu pelaksanaan kawalan pergerakan di seluruh negara, Malaysia berdepan keadaan hospital yang sesak dan petugas kesihatan keletihan, ekonomi tergugat dan kadar jangkitan terus meningkat.

Memetik Menteri Penyelaras Program Imunisasi Covid-19 Kebangsaan (PICK) Khairy Jamaluddin dalam wawancara eksklusif dengan The Sydney Morning Herald dan The Age, kerajaan berjaya mempercepat inokulasi setelah merundingkan semula dua bulan lepas, 70 peratus bekalan dan penghantaran vaksin yang dibelinya daripadanya Pfizer.

Beliau berkata sejumlah besar portfolio vaksin Malaysia ialah Pfizer, namun kemudian diperluaskan kerana berpendapat lebih baik tidak tertumpu pada satu atau dua jenis sahaja.

“Saya rasa kami kini di peringkat di mana kami benar-benar perlu divaksinasi untuk keluar dari situasi sekarang,” kata Khairy yang diterbitkan dalam The Sydney Morning Herald hari ini.

Selain Pfizer, Malaysia juga memperoleh vaksin Sinovac, AstraZeneca dan vaksin satu dos CanSino serta yang lain melalui kemudahan vaksin Pertubuhan Bangsa-Bangsa Bersatu, COVAX.

Setelah bermula agak perlahan, satu perempat penduduk kini telah menerima sekurang-kurangnya satu dos dan sasaran Malaysia untuk mencapai 40 peratus orang dewasa diberi vaksin sepenuhnya pada akhir Ogos dan 60 peratus pada akhir September akan dapat dicapai jika pembekal memenuhi komitmen mereka.

Khairy memberitahu portal dalam talian itu bahawa di bawah perjanjian rundingan semula Malaysia dengan Pfizer, syarikat farmasi Amerika Syarikat itu akan menghantar 25 juta dos antara bulan ini dan September.

Beliau berkata skala wabak telah membantu mengimbangi satu lagi halangan, keraguan vaksin, kerana jumlah kematian akibat pandemik di negara ini meningkat kepada 6,503 pada Rabu manakala jangkitan baru mencapai 11,618 kes sehari.

“Dan saya rasa sekiranya anda melihat negara-negara yang berjaya melaksanakannya dengan baik sekarang, anda boleh mengatakan bahawa mereka telah melalui situasi yang jauh lebih buruk sebelumnya dan mereka telah diselamatkan oleh penerimaan awal vaksin.

“Tentu saja, kami boleh melakukan perkara-perkara tertentu dengan lebih baik dan juga setelah beberapa ketika, sangat sukar untuk membuat masyarakat mematuhi (sekatan) kerana mereka keletihan … dan saya tidak menyalahkan rakyat kerana untuk mematuhi segala sekatan dan larangan terhadap pergerakan sememangnya suatu yang sukar. Akhirnya, akan tiba masa mereka leka,” katanya.

Khairy mengakui bahawa tindakan menteri yang melanggar peraturan telah menjejaskan keberkesanan sekatan pergerakan dengan mengatakan ‘kepemimpinan melalui teladan sangat penting’.


Jangan sibuk urusan parti lain, kata Mat Hasan kepada Amanah

Parti Amanah dibidas supaya tidak masuk campur urusan parti lain kerana parti sendiri pun terpalit ‘tahi’, kata Datuk Seri Mohamad Hasan.

Timbalan Presiden UMNO itu membalas kenyataan dikeluarkan Parti Amanah berhubung isu pengampunan Datuk Seri Najib Razak baru-baru ini dan meminta rakan parti kerajaan campuran itu supaya menjaga keharmonian.

“Itu satu kenyataan yang tak sepatutnya keluar daripada mulut beliau (Khalid Abdul Samad), kalau kita hendak jaga keharmonian (Kerajaan Perpaduan), kita tak cakap macam itu.. jadi elok lah kita kurangkan kenyataan seperti itu kerana ia beri kesan kepada rakan-rakan kita.

“Saya minta supaya kepemimpinan peringkat Barisan Nasional (BN) supaya kita jaga, perkasakan parti, kita boleh kumpulkan kekuatan, kita akan dapat kekuatan yang besar.

“Jadi, jangan heboh pasal orang, jangan heboh pasal parti lain, jangan jaga sangat tepi kain orang, kain sendiri pun banyak lumpur bila basuh,” katanya dipetik laporan BH hari ini.

Terdahulu, Pengarah Komunikasi Amanah, Khalid melalui kenyataan dikeluarkan kelmarin merayu kepada Yang di-Pertuan Agong dan Lembaga Pengampunan supaya menolak permohonan Najib untuk diampun dan dibebaskan dari penjara.

Susulan itu, pemimpin UMNO membidas Khalid dan mendedak supaya meminta maaf atas kenyataan yang disifatkan menyinggung hati sehingga boleh menjejaskan kerajaan campuran yang dibentuk baharu beberapa bulan.


Pengarah pertahan pegawai Imigresen Sabah minta MyKid

Pegawai Imigresen mempunyai tanggungjawab untuk mengesahkan sama ada kanak-kanak di bawah umur 18 tahun, melancong dengan ibu bapa atau penjaga yang sah.

Pengarah Jabatan Imigresen Sabah Sitti Saleha Habib Yussof berkata pegawai Imigresen di pintu masuk dan keluar, seperti Lapangan Terbang Antarabangsa Kota Kinabalu (KKIA), diamanahkan dengan, antara lain, tanggungjawab mencegah pemerdagangan kanak-kanak.

“Kita juga mesti memastikan bahawa tiada kanak-kanak dibawa masuk dan keluar dari negeri ini tanpa kebenaran ibu bapa mereka.

“…Dan tidak ada warganegara atau kanak-kanak dengan sijil kelahiran palsu keluar atau masuk ke negeri ini, dan bahawa penjaga yang membawa kanak-kanak ini adalah penjaga yang sah, ” katanya menurut TheStar.

Kenyataannya dibuat selepas seorang penumpang baru-baru ini berkongsi pengalamannya diminta mengemukakan sijil kelahiran anaknya dan pegawai Imigresen di pusat pemeriksaan pada mulanya enggan mengakui Mykidnya apabila mereka tiba di KKIA.

Menurut catatan Facebooknya, penumpang itu berkata dia dan anaknya melalui pusat pemeriksaan bersama-sama kerana suaminya telah melalui kaunter sebelum ini tanpa mereka.

Katanya dia telah menunjukkan Mykid anaknya tetapi pegawai itu masih tidak membenarkan mereka melepasi pusat pemeriksaan Imigresen.

Menurutnya dia telah dirujuk kepada pegawai lain untuk penjelasan sebelum mereka akhirnya membenarkan dia dan anaknya berlalu.

Dia juga berkata pegawai Imigresen itu mendakwa terdapat kes kanak-kanak dibawa masuk atau keluar dari Sabah tanpa kebenaran.

Mengulas lanjut Sitti berkata pegawai Imigresen yang ditempatkan di KKIA mesti mengesahkan status dan identiti setiap penumpang di dalam dan luar negeri dengan betul.

“Kita perlu menghalang kemungkinan kanak-kanak dibawa masuk atau keluar dari Sabah tanpa kebenaran penjaga mereka yang sah,” katanya.

Beliau berkata pegawai Imigresen juga bekerjasama dengan agensi keselamatan lain di lapangan terbang untuk memastikan keselamatan semua penumpang.


Malaysia pertimbang keluar kad sendiri kepada pelarian, bukan UNCHR tentukan

Kerajaan sedang merancang untuk mengeluarkan sendiri kad perakuan pelarian melalui agensi yang bertanggungjawab dalam perihal tersebut, kata Menteri Dalam Negeri Datuk Seri Hamzah Zainudin.

Beliau berkata Malaysia yang sepatutnya menentukan sama ada pelarian itu boleh tinggal di negara ini dan diberikan kad dikeluarkan oleh agensi kerajaan Malaysia bertanggungjawab, menurut laporan Bernama.

“Sepatutnya Malaysia yang tentukan sama ada seseorang itu boleh tinggal di negara ini atau tidak… dengan kad yang dikeluarkan agensi kerajaan Malaysia yang bertanggungjawab.

“Tiba-tiba ada pula agensi lain yang buat pendaftaran (keluarkan kad) di negara kita,” katanya pada sidang media selepas majlis penyerahan keputusan kewarganegaraan.

Pada April 2020, Hamzah dilaporkan sebagai berkata kerajaan tidak mengiktiraf status pelarian etnik Rohingya dan mengklasifikasikan mereka sebagai pendatang tanpa izin yang memegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Menurutnya, Malaysia bukan Negara Pihak kepada Konvensyen Status Pelarian 1951 atau Protokol Status Pelarian 1967, sekali gus tidak mempunyai rangka kerja perundangan atau pentadbiran yang mengawal status dan hak pelarian di negara ini.

Hamzah dalam pada itu berkata ketika ini hanya Jabatan Pendaftaran Negara (JPN) sahaja yang layak untuk mendaftarkan mana-mana individu untuk tinggal secara sah di Malaysia.

Dalam perkembangan lain, Hamzah berkata pihak berkuasa masih memburu baki 61 tahanan etnik Rohingya yang melarikan diri dari Depot Tahanan Imigresen Sementara Relau, Sungai Bakap, Pulau Pinang.

Beliau berkata ketika ini pihak berkuasa sedang mengenal pasti lokasi sebenar mereka yang dipercayai berada di Selayang, Selangor.

Pada 20 April lepas, seramai 528 tahanan merusuh dan melarikan diri daripada depot tahanan namun lebih 460 pelarian tersebut berjaya ditahan semula manakala tujuh daripada mereka maut akibat kemalangan dalam cubaan melintas di kawasan Kilometer 168 Lebuhraya Utara Selatan (PLUS).


Tembak kepala anak, kemudian bunuh diri

Polis percaya seorang anggotanya yang bertugas di Ibu Pejabat Polis Daerah Seremban menembak anak sendiri di kepala, sebelum membunuh diri, dalam kejadian lewat petang semalam.

Dalam kejadian itu, seorang anggota polis berpangkat koperal dipercayai menembak mati anaknya berusia tujuh tahun sebelum menembak diri sendiri di Jalan Widuri 1, Taman Sentosa Jaya, Seremban, petang tadi.

Ketua Polis Daerah Seremban, Asisten Komisioner Mohd Said Ibrahim berkata, pihaknya menerima panggilan kecemasan pada jam 6.42 petang yang memaklumkan seorang lelaki tempatan berusia 35 tahun bersama seorang kanak-kanak lelaki meninggal dunia dalam sebuah kereta jenis Proton Wira.

“Hasil siasatan awal mendapati lelaki itu membunuh diri dengan menggunakan pistol pasukan, dan kita percaya dia telah menembak anaknya sendiri sebelum itu.

“Terdapat kesan tembakan di bahagian kepala pada kedua-dua mayat,” katanya kepada pemberita selepas hadir ke lokasi kejadian.

Beliau berkata, punca kejadian masih dalam siasatan namun ia dipercayai berpunca daripada masalah keluarga, dan kes disiasat mengikut Seksyen 302, diklasifikasikan sebagai mati mengejut.


Bank tidak rugi pun jika moratorium diberikan kepada PMKS, kata Muhyiddin

Cadangan pelaksanaan moratorium khas untuk sektor Perusahaan Mikro Kecil dan Sederhana (PMKS) diharapkan mendapat perhatian serius kerajaan, gesa Tan Sri Muhyidin Yassin.

Pengerusi Majlis Pemulihan Negara (MPN) itu berkata sektor tersebut masih belum pulih sepenuhnya dan memerlukan sokongan daripada pihak kerajaan memandangkan ia berdepan beban hutang yang lebih tinggi serta memerlukan masa yang lama untuk pulih.

“Sektor ini masih belum pulih sepenuhnya dan ditambah dengan peningkatan kadar OPR, para pengusaha PMKS akan menanggung beban hutang yang lebih tinggi dan mengambil masa yang lebih lama untuk pulih.

“Sektor PMKS penting kerana ia mewakili hampir 96 peratus kegiatan ekonomi negara. Ramai rakyat yang bergantung kepada sektor ini untuk bekerja dan mencari sumber pendapatan. Hampir 50% tenaga kerja di Malaysia bekerja dalam sektor ini,” katanya dalam satu kenyataan di Facebook.

Jelas Muhyiddin lagi, langkah pelaksanaan moratorium tersebut tidak akan merugikan pihak bank dan kerajaan digesa mencari jalan untuk duduk berbincang dengan pihak institusi kewangan tersebut bagi memperkenalkan moratorium khas kepada pemain industri PMKS.

“Sepertimana pelaksanaan moratorium sebelum ini, bank-bank di negara kita tidak mengalami kerugian pun.

“Jadi apalah salahnya kerajaan sekali lagi berbincang dengan institusi-institusi kewangan supaya memperkenalkan moratorium khas untuk PMKS,” katanya lagi.

Muhyiddin berharap pertimbangan serius diberikan kerajaan berhubung cadangannya tersebut.

“Saya harap cadangan ini diberikan perhatian serius oleh kerajaan,” ujarnya.


[KEMAS KINI] Muhyiddin dilantik PM sementara atau ‘caretaker’

Yang di-Pertuan Agong menzahirkan perkenan baginda untuk Tan Sri Muhyiddin Yassin menjalankan tugas sebagai Perdana Menteri sementara atau ‘caretaker’ sehingga Perdana Menteri baharu dilantik.

Ia selaras dengan Perkara 40(2)(a) dan 43(2(a) Perlembagaan Persekutuan yang menyatakan bahawa Yang di-Pertuan Agong hendaklah melantik seorang Ahli Dewan Rakyat yang pada hemat baginda mungkin mendapat kepercayaan majoritiu Ahli Dewan Rakyat sebagai Perdana Menteri Baharu untuk mempengerusikan Jemaah Menteri.

Dalam kenyataan hari ini Datuk Pengelola Bijaya Diraja Istana Negara, Datuk Indera Ahmad Fadil Shamsuddin memaklumkan Yang di-Pertuan Agong juga berkenan menerima surat peletakan jawatan Muhyiddin sebagai Perdana Menteri dan seluruh Jemaah Menteri berkuat kuasa hari ini.

“Susulan daripada perletakan jawatan ini, Seri Paduka baginda telah berkenan supaya Yang Amat Berhormat Tan Sri Mahiaddin bin Md. Yasin menjalankan tugas sebagai caretaker Perdana Menteri sehingga Perdana Menteri baharu dilantik,” katanya.

Kenyataan itu dikeluarkan setelah Muhyiddin menghadap Yang di-Pertuan Agong selama 30 minit mulai jam 12.30 tengah hari tadi.

Menurutnya, baginda turut menzahirkan penghargaan kepada Muhyiddin dan Jemaah Menteri atasi khidmat bakti dan urus tadbir negara yang telah dilaksanakan di bawah Perikatan Nasional (PN) bermula 1 Mac 2020, khususnya dalam memerangi pandemik Covid-19.

“Selaku Ketua Utama Negara, Seri Paduka Baginda memahami dan menghormati sistem dan proses perundangan negara dan juga menghormati apa-apa keputusan yang dibuat oleh yang Amat Berhormat Tan Sri Mahiaddin bin Md. Yasin berteraskan keluhuran Perlembagaan Persekutuan dan Kedaulatan Undang-Undang,” katanya.

Menurut kenyataan itu, Yang di-Pertuan Agong turut menerima sembah maklum daripada Pengerusi Suruhanjaya Pilihan Raya, Datuk Abdul Ghani Salleh bahawa sehingga 10 Ogos 2021 terdapat 484 kawasan daripada 613 Dewan Undangan Negeri, diletakkan di bawah zon merah Covid-19.

Pada masa sama baginda juga mengambil maklum mengenai kemudiaan kesihatan negara yang berada pada situasi membimbangkan susulan pandemik Covid-10.

Sehubungan itu, baginda berpendapat pelaksanaan Pilihan Raya Umum Ke-15 bukan satu pilihan yang terbaik atas faktor kemaslahatan dan keselamatan rakyat.

Selain itu Yang di-Pertuan Agong berharap kemelut politik yang berlarutan tanpa kesudahan sehingga mengganggu kelancaran tadbir urus negara diakhiri demi kesejahteraan rakyat dan ekonomi negara yang diancam pandemik Covid-19.

“Seri Paduka Baginda turut mengambil kesempatan ini menyeru seluruh rakyat agar bertenang dan bersama baginda mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak Covid-19 dapat dibendung serta diakhiri dengan segera,” kata kenyataan itu.

Terdahulu baginda juga berkenan menerima menghadap Ketua Setiausaha Negara Tan Sri Mohd Zuki Ali; Peguam Negara, Tan Sri Idrus Harun; dan Abdul Ghani di Istana Negara pagi tadi.


Perlis tak denda pasangan nikah di Thailand

Pasangan yang bernikah di Thailand dan ingin mendaftarkan semula perkahwinan mereka di Perlis tidak akan dikenakan sebarang denda, namun mereka perlu mengemukakan dokumen lengkap bagi tujuan tersebut.

Exco Hal Ehwal Agama Islam, Kebajikan dan Bantuan Bencana Perlis Ruzaini Rais berkata pasangan terlibat perlu mendapatkan sijil pengesahan perkahwinan daripada Konsulat Jeneral Malaysia di Thailand terlebih dahulu bagi memudahkan urusan pendaftaran pernikahan mereka di negeri ini.

Beliau berkata sekiranya berlaku pernikahan di Thailand, pasangan terlibat pula tidak mendapatkan sijil pengesahan berkenaan, permohonan bagi mendaftarkan pernikahan itu dianggap tidak lengkap dan menyukarkan proses selanjutnya, lapor Bernama.

“Ramai pasangan yang berkahwin di sana tidak mendapatkan sijil pengesahan ini kerana syarat ditetapkan kerajaan Thailand adalah pihak terlibat perlu bermalam sehari di sana sebelum diberikan dokumen itu.

“Dan bila pasangan itu tidak mendapatkan sijil pengesahan pernikahan, ia menyukarkan mereka untuk mendaftarkan pernikahan di Perlis,” katanya kepada pemberita di Dewan Undangan Negeri (DUN) Perlis hari ini.

Terdahulu, sewaktu sesi soal jawab lisan, Mohd Ridzuan Hashim (PAS-Guar Sanji) bertanyakan Rozaimi mengenai langkah diambil kerajaan negeri bagi mempermudahkan proses buat pasangan yang bernikah di Thailand untuk mendaftarkan semula perkahwinan mereka di negeri ini.

Menurut Mohd Ridzuan, terdapat banyak kes pasangan tidak mendaftarkan pernikahan mereka di negara ini sehingga menyebabkan anak-anak turut terkesan antaranya tidak dapat mendaftar untuk persekolahan.

Dalam pada itu, Rozaimi berkata mahkamah syariah di Perlis juga tidak mewajibkan pihak yang ingin berpoligami untuk memaklumkan perkahwinan mereka kepada isteri pertama, namun maklumat yang dikemukakan itu seharusnya lengkap.

“Jika maklumat tidak lengkap dan meragukan, mahkamah syariah akan memanggil isteri pertama bagi mendapat pengesahan,” katanya.


Petronas nafi bincang ambil alih Sapura seperti dicadangkan Najib

Tidak ada sebarang perbincangan diadakan antara Petronas dengan Sapura Energy Bhd seperti yang dicadangkan oleh bekas Perdana Menteri Datuk Seri Najib Razak baru-baru ini.

Syarikat pengeluar minyak negara itu dalam satu kenyataan menolak spekulasi berhubung sebarang langkah ambil alih Sapura, ia susulan timbul laporan laporan berita, komen dalam media dan spekulasi baru-baru ini mengenai “perbincangan dengan kerajaan mengenai cadangan untuk mengambil kepentingan utama” dalam Sapura Energy.

“Petronas ingin menafikan sepenuhnya laporan dan spekulasi ini. Kumpulan sentiasa dan akan terus dipandu dengan ketat oleh rangka kerja yang telah ditetapkan untuk sebarang pertimbangan pelaburan atau pelupusan.

“Petronas ingin menekankan ia kekal komited untuk bekerjasama rapat dengan peserta minyak dan gas, memanfaatkan kepakaran dan keupayaan mereka apabila aktiviti meningkat dengan industri pulih daripada kesan Covid-19,” katanya dalam kenyataan itu.

Sapura Energy baru-baru ini melaporkan kerugian bersihnya untuk tahun kewangan berakhir 31 Januari 2022 meningkat kepada RM8.9 bilion berbanding RM160.87 juta yang dicatatkan dalam tempoh yang sama tahun sebelum ini.

Pendapatan merosot kepada RM4.13 bilion daripada RM5.35 bilion disebabkan oleh peratusan siap yang lebih rendah yang diiktiraf pada tahun semasa, berikutan pengiktirafan kerugian yang boleh dijangka termasuk lonjakan kos projek dalam segmen perniagaan kejuruteraan dan pembinaan (E&C).

Sementara itu penganalisis RHB Investment Bank Bhd, Sean Lim, baru-baru ini berkata Sapura Energy dijangka akan terus mengalami kerugian lebih besar bagi tahun kewangan semasa.

Katanya, syarikat itu dilaporkan sedang mengalami tekanan kecairan, apabila paras hutang dan pembayaran tertunggak terlampau tinggi, ditambah dengan kesukarannya mendapatkan kemudahan kredit.

Najib sebelum ini mencadangkan supaya Sapura diselamatkan dengan menyarankan kerajaan memberi pinjaman faedah mudah atau jaminan pinjaman kepada Sapura Energy bagi menyelesaikan masalah aliran tunai seperti dilakukan Barisan Nasional (BN) untuk menyelamatkan Proton.

Najib berkata kerajaan perlu memikirkan tentang kepentingan strategik negara, ekosistem vendor Bumiputera, pekerjaan nilai tinggi bagi rakyat serta ekonomi keseluruhan negara, bukan sekadar cuma satu lagi pelaburan.

Bagaimanapun cadangan tersebut mendapat kritikan keras bekas Ahli Parlimen Pandan, Rafizi Ramli yang baharu kembali berpolitik selepas bercuti dengan menjadikan Najib sebagai sasaran selepas membangkitkan usaha untuk menyelamatkan Sapura.

Rafizi berkata sejumlah wang yang besar melebihi berbilion-bilion ringgit telah pun disuntik ke dalam Sapura sejak lebih sedekad yang lalu.

Namun katanya, Sapura terus mengalami masalah kewangan pada kala harga minyak mentah berada pada paras tinggi, berbeza dengan syarikat minyak lain yang mendapat durian runtuh apabila harga minyak mentah dunia naik.

“Sekiranya gesaan Najib ini diberi perhatian, wang rakyat yang boleh digunakan untuk bina kepakaran dan kemahiran usahawan kecil, anak muda, memberi pinjaman pendidikan dan seumpamanya akan terus diperuntukkan untuk membela segelintir golongan elit.

“Sedangkan semasa golongan elit ini bermewah (hasil dari pembiayaan wang rakyat) mereka tidak pula memikirkan tanggungjawab mereka memberi pulangan pelaburan yang baik kepada rakyat,” katanya sebelum ini.


Amanah juga pertahankan lantikan Izzah, perlu diberikan peluang

Parti Amanah mempertahankan lantikan Nurul Izzah Anwar sebagai penasihat kepada bapanya, Datuk Seri Anwar Ibrahim yang kecoh baru-baru ini.

Pengarah Komunikasi Amanah, Khalid Samad berkata peluang perlu diberikan kepada Izzah untuk menjalankan tugas sebagai penasihat kepada Perdana Menteri, ia walaupun pelbagai pihak termasuk badan anti-rasuah yang mengkritik langkah kerajaan tersebut boleh membawa kepada unsur nepotisme.

“Sekarang kita beri dia peluang membukti keberkesanan penasihat-penasihat yang dilantik. Kita lihat dan tengok saja dan dalam keadaan tiada kos, tiada sebab (untuk) kita gusar.

“Selepas setahun barulah kita boleh komen dan sekiranya tiada apa-apa sumbangan daripada penasihat-penasihat yang dilantik bolehlah kita persoalkan,” katanya dipetik laporan Malaysiakini.

Bagaimanapun Khalid berkata dia yakin Izzah lebih berkesan berbanding penasihat-penasihat dan duta bertaraf menteri yang dilantik kerajaan sebelum ini.

Izzah menjadi perhatian selepas memberitahu media bahawa Anwar melantiknya sebagai Penasihat Kanan Ekonomi sejak 3 Januari lalu.

Bagaimanapun beberapa pihak termasuk daripada Pakatan Harapan tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Anwar juga sebelum ini mempertahankan pelantikan Izzah itu dibuat berdasarkan kelayakannya.

Katanya, Izzah mempunyai ijazah kejuruteraan dan bidang dasar awam dari Universiti Johns Hopkins di AS.

Terdahulu, sebuah pertubuhan bukan kerajaan (NGO) anti-rasuah, Transparency International Malaysia (TI-M) menyifatkan langkah Anwar melantik Izzah boleh dilihat sebagai kembalinya amalan kronisme dan nepotisme di negara ini.

“Pada pandangan kami, ia memberi isyarat yang salah dan saya khuatir jika tidak diperbetulkan, ia akan diambil kira dalam persepsi umum di negara ini.

“Persepsi hari ini ialah kronisme telah kembali dan nepotisme telah menyelinap masuk, dan ini tidak baik,” kata Presidennya Muhammad Mohan.


Ringgit, Bursa Malaysia diniaga tinggi sedikit pagi ini

Ringgit dan Bursa Malaysia dibuka tinggi sedikit pagi ini (4 Ogos 2022) berbanding penutup semalam, dipengaruhi kelemahan dola Amerika Syarikat (AS) serta petunjuk daripada keuntungan di Wall Street.

Pada jam 9.04 pagi, mata wang tempatan berada pada 4.4535/4555 berbanding dolar AS berbanding penutupan Rabu pada 4.4550/4565, susulan kelemahan dolar AS berikutan peningkatan ketegangan antara negara itu dan China.

Pedagang ActivTrades Dyogenes Rodrigues Diniz berkata lawatan speaker Dewan Perwakilan AS Nancy Pelosi ke Taiwan telah meningkatkan ketegangan AS-Sino yang mencetuskan kejatuhan dolar AS.

“Dolar lebih tinggi pada awal sesi, tetapi ketegangan yang meningkat antara kedua-dua negara mencetuskan kemerosotan dolar,” katanya menurut Bernama.

Beliau juga menyatakan bahawa pelabur kekal bimbang menjelang data senarai gaji bukan ladang (NFP) AS yang akan dikeluarkan esok.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Mata wang tempatan menokok berbanding yen Jepun kepada 3.3325/3342 daripada penutup Rabu 3.3459/3472, meningkat berbanding pound Britain kepada 5.4137/4161 daripada 5.4244/4262 dan bertambah baik berbanding euro kepada 4.5261/5281 daripada 4.5261/5281 daripada 4.5261/5281 sebelumnya.

Bagaimanapun, ringgit menyusut berbanding dolar Singapura kepada 3.2274/2293 daripada 3.2262/2277 pada Rabu.

Sementara itu, minat belian diperbaharui selepas mengalami tekanan jualan selama dua hari berturut-turut selain mengambil petunjuk daripada keuntungan semalaman Wall Street, menyaksikan Bursa Malaysia memulakan urus niaga pagi ini lebih tinggi.

Pada jam 9.05 pagi, indeks penanda aras FTSE Bursa Malaysia KLCI (FBM KLCI) meningkat 4.58 mata untuk mencatatkan paras 1,495.15 daripada penutupan Rabu pada 1,490.57.

Indeks utama itu mengukuh 1.09 mata pada 1,491.66 pada sesi pembukaan.

Pergerakan harga di pasaran yang lebih luas, kaunter untung mengatasi kaunter rugi 197 berbalas 80, manakala 164 kaunter tidak berubah, 1,794 tidak diniagakan dan sembilan yang lain digantung.

Jumlah dagangan adalah sebanyak 154.83 juta unit bernilai RM54.89 juta.

Menurut Malacca Securities Sdn Bhd, Wall Street mempamerkan lantunan kukuh apabila Indeks Dow Jones meningkat sebanyak 1.3 peratus, didorong oleh Indeks Pengurus Pembelian (PMI) Bukan Pembuatan (ISM) Institut Pengurusan Bekalan (ISM) yang melonjak ke paras tertinggi tiga bulan pada 56.7 pada Julai 2022 berserta pendapatan korporat yang lebih mantap.

“Memandangkan pasaran melihat lawatan Speaker Dewan Perwakilan Amerika Syarikat (AS) Nancy Pelosi ke Taiwan dijangka tidak menimbulkan sebarang kemungkinan, kami percaya sentimen itu akan pulih seiring prestasi rakan serantau yang lain selepas kenaikan ketara di AS berikutan data ekonomi yang teguh dan pendapatan korporat yang lebih kukuh,” katanya dalam nota hari ini.

Bagi komoditi, firma pembrokeran itu menyatakan harga minyak mentah terus jatuh, diniagakan di bawah paras US$100 setong, manakala harga minyak sawit mentah turun kepada sekitar RM3,800 satu tan.


DAP takut sampai terpaksa main sentimen 3R : PAS P.Pinang

PAS mendakwa DAP sedang dalam ketakutan di Pulau Pinang hingga terpaksa memainkan sentimen 3R (agama, kaum dan raja) bagi meraih sokongan menjelang pilihan raya negeri (PRN) tidak lama lagi.

Timbalan Pesuruhjaya 3 PAS Pulau Pinang, Mohd Yusni Mat Piah berkata DAP takut dengan peralihan undi rakyat kepada PN seperti yang berlaku pada pilihan raya umum lalu.

“DAP sedang dalam ketakutan…Data SPR menunjukkan PN memenangi bahagian terbesar sokongan daripada pengundi kali pertama.

“Manakala PH kehilangan undi secara keseluruhan berbanding prestasi mereka pada PRU-14. BN juga menyaksikan pengurangan undi.

“Peralihan undi rakyat kepada PN ini menjadi kegusaran PH-BN sehingga DAP terpaksa memainkan sentimen 3R bagi meraih undi. Insya-Allah PN akan kuasai hampir 20 kerusi di Pulau Pinang dalam PRN ini,” katanya dalam satu kenyataan, hari ini.

Sebelum ini, Pengerusi DAP, Lim Guan Eng mencetus kontroversi apabila mengeluarkan kenyataan yang mendakwa akan berlaku perobohan tokong jika PN berkuasa di Pulau Pinang.

Portal MalaysiaNow yang menterjemahkan laporan China Press melaporkan Guan Eng berkata ‘gelombang hijau’ akan menyebabkan tokong dirobohkan namun penyembahan terhadap ‘tuhan dan Buddha’ akan terus dilindungi jika kerajaan semasa Pulau Pinang dikekalkan selepas PRN namun Ahli Parlimen Bagan itu menafikan laporan tersebut.

Mengulas lanjut, Mohd Yusni berkata PRU-15 lalu menyaksikan kerusi Melayu kembali beralih kepada PN di negeri tersebut.

“PN merampas Parlimen Kepala Batas dan Tasek Gelugor daripada BN serta mengalahkan PH di kerusi Permatang Pauh yang sinonim dengan keluarga Datuk Seri Anwar Ibrahim,” katanya.


Anwar pernah gagal, tak mampu pulih ekonomi, kata Hadi Awang

Presiden PAS Tan Sri Abdul Hadi Awang mempersoalkan kemampuan Datuk Seri Anwar Ibrahim yang sebelum ini didakwa oleh penyokong Pengerusi Pakatan Harapan (PH) itu mampu memulihkan isu ekonomi dan kewangan negara.

“Berapa tahun jadi Menteri Kewangan? Kononnya dia (Anwar) rapat dengan Bank Dunia. Apa boleh buat dengan Bank Dunia?” kata Hadi mengimbas situasi ketika Anwar menjadi Menteri Kewangan pada zaman Tun Dr Mahathir Mohamad sebagai Perdana Menteri pada tahun 1990-an dahulu.

Hadi mendakwa, beliau tahu Dr Mahathir sangat marah kerana Anwar membuat pinjaman Bank Dunia.

“Pinjaman mudah je, tapi interest dia, terikat Malaysia. Tun Mahathir panggil ahli-ahli ekonomi Malaysia selesaikan masalah. Menteri Kewangan tak boleh selesai. Macam mana nak selesai ekonomi dulu,.

“Masa pentadbiran 22 bulan PH, apa beliau buat. Janji manifesto pun tak boleh buat” katanya menurut lidah rasmi PAS, Harakahdaily.

Kenyataan itu sebagai reaksi kepada media yang menyatakan penyokong PH mahu mengangkat Anwar sebagai Perdana Menteri supaya dapat memulihkan ekonomi dan kewangan dengan baik.

Abdul Hadi yang juga Timbalan Pengerusi Perikatan Nasional (Perikatan) itu juga bahkan membidas PH yang memerintah hampir dua tahun yang tidak membuat perubahan kepada aspek ekonomi dan kewangan di bawah Menteri Kewangan, Lim Guan Eng.

Menjawab tuduhan Malaysia akan menjadi seperti Afghanistan dan ditadbir Taliban, katanya DAP tidak tahu mengenai Taliban yang merupakan pelajar-pelajar pondok penentang Amerika hingga kuasa besar itu kalah dan marah.

“Taliban ini budak pondok yang tak tahu memerintah, tak tahu nak buat sekolah, tak tahu apa. PAS memerintah Kelantan tak tutup sekolah. Perintah Terengganu, perintah Kedah. Orang Kelantan paling banyak pergi universiti.

“Jadi, tak payahlah (nak tuduh begitu). Yang kita tahu dalam DAP ada komuni,” ujarnya selepas program Santai Petang sempena Jelajah Presiden PAS di Cheng, di Tangga Batu hari ini (15 November 2022).


[KEMAS KINI] 360 kematian direkod hari ini

Negara hari ini sekali lagi mencatatkan jumlah tertinggi kematian akibat Covid-19 apabila 360 pesakit dilaporkan meninggal dunia dalam tempoh 24 jam sehingga 12 tengah hari tadi.

Lime negeri merekodkan jumlah tertinggi kematian dengan Selangor mencatatkan 221 pesakit, diikuti Kuala Lumpur (41 pesakit); Melaka (20 pesakit); Perak (17 pesakit); dan Pulau Pinang (15 pesakit).

Ketua Pengarah Kesihatan Tan Sri Dr Noor Hisham Abdullah berkata angka itu menjadikan jumlah keseluruhan kes kematian sejak pandemik melanda negara ini pada Mac tahun lalu kepada 10,749 kes.

Beliau berkata daripada jumlah kematian itu, 64 membabitkan bukan warganegara Malaysia, di mana 29 daripadanya meninggal dunia sebelum dibawa ke hospital dan dikategorikan sebagai ‘Brought In Death’ (BID).

Pada masa sama beliau berkata jumlah pesakit yang disahkan sembuh turut meningkat kepada 17,055 berbanding 16,323 kes yang dilaporkan semalam, menjadikan kumulatif sebanyak 1,026,398 kes.

“Sehingga kini 225,393 kes masih aktif, Seramai 1,095 pesakit masih dirawat di unit rawatan rapi dengan 571 memerlukan alat bantuan pernafasan,” katanya dalam kenyataan hari ini.

Terdahulu beliau memaklumkan dalam tempoh 24 jam itu, sebanyak 18,688 kes baharu dilaporkan di seluruh negara menjadikan kumulatif 1,262,540 kes. Daripada jumlah itu, 2,928 kes membabitkan bukan warganegara Malaysia.

Katanya, daripada jumlah kes harian yang dilaporkan hari ini, sebanyak 401 kes atau 2.1 peratus adalah daripada kategori 3, 4 dan 5.

“Manakala sebanyak 18,287 kes atau 97.9 peratus lagi terdiri daripada kategori 1 dan 2. Ini adalah berdasarkan keadaan klinikal kes semasa baharu didiagnosa Covid-19.

“Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, hanya 4,460 kes atau 23.9 peratus daripada jumlah kes yang dilaporkan hari ini mempunyai sejarah imunisasi Covid-19,” katanya.

Dr Noor Hisham berkata dalam tempoh 24 jam juga sebanyak 39 kluster baharu dikesan menjadikan keseluruhan 3,938 kluster dengan 2,725 telah ditamatkan dan 1,213 lagi masih aktif.

Daripada jumlah kluster baharu itu 18 membabitkan jangkitan di tempat kerja, komuniti (15), masing-masing dua kluster kumpulan berisiko tinggi (Sarawak dan Kuala Lumpur) dan pusat tahanan (perak dan Pahang), dan masing-masing satu kluster keagamaan (Kedah) serta pendidikan tinggi (Kelantan).

Empat kluster tempat kerja dikesan di Selangor, Kuala Lumpur (tiga), masing-masing dua di Johor, Pahang dan Sarawak, dan masing-masing satu di Terengganu, Kedah, Negeri Sembilan, Pulau Pinang dan Kelantan.

Kluster komuniti pula dikesan, masing-masing lima di Kelantan dan Pahang, Sarawak (dua) dan masing-masing satu di Terengganu, Selangor dan Kedah.

Mengenai kadar kebolehjangkitan, Dr Noor Hisham berkata Perlis menjadi negeri yang mencatatkan nilai RT tertinggi iaitu sebanyak 1.47, sementara RT bagi Malaysia adalah 1.08.

Kelantan mencatatkan nilai RT 1.25, Sabah (nilai RT 1.18) dan Pulau Pinang (nilai RT 1.18). Semua negeri mencatatkan RT melebihi 1.0 kecuali Wilayah Persekutuan Labuan.


Tarikh tutup UPUOnline kemasukan ke IPTA, ILKA dilanjut hingga 2 Julai

Kementerian Pengajian Tinggi melanjutkan tempoh permohonan UPUOnline bagi kemasukan pelajar lepasan Sijil Pelajaran Malaysia (SPM) ke institusi pengajian tinggi awam (IPTA) dan institusi latihan kemahiran awam (ILKA) sehingga jam 5 petang 2 Julai ini.

Kementerian Pengajian Tinggi (KPT) dalam kenyataan hari ini berkata, ia membabitkan lepasan SPM yang mengikuti program sijil, asasi dan diploma di IPTA serta ILKA bagi sesi akademik 2021/2022.

“Keputusan ini membolehkan pelajar mengemaskini permohonan dan memilih program pengajian di UPUOnline.

“KPT juga prihatin dengan kekangan masa dihadapi pemohon berikutan terdapat pelajar yang masih belum menerima keputusan semakan semula peperiksaan SPM 2020 oleh Lembaga Peperiksaan Malaysia (LPM).

“KPT berharap keputusan ini dapat memudahkan urusan permohonan untuk melanjutkan pengajian masing-masing,” katanya.

Mereka yang mahu mendapatkan maklumat lanjut, boleh melayari portal rasmi upu.mohe.gov.my


Nasib empat MP Sabah keluar Bersatu diketahui esok: Speaker

Speaker Dewan Rakyat, Datuk Johari Abdul akan membuat keputusan esok (13 Januari 2023) sama ada berlaku kekosongan kerusi empat kawasan Parlimen di Sabah setelah wakil rakyat yang dipilih pada Pilihan Raya Umum Ke-15 (PRU-15) lalu, keluar daripada Bersatu.

Keempat-empat mereka ialah Menteri di Jabatan Perdana Menteri Datuk Armizan Mohd Ali (Papar); Timbalan Menteri Pelancongan, Kesenian dan Kebudayaan Khairul Firdaus Akbar Khan (Batu Sapi); Datuk Matbali Musah (Sipitang); dan Datuk Jonathan Yassin (Ranau), adalah ahli Bersatu yang bertanding di bawah lambang Gabungan Rakyat Sabah (GRS).

The Star melaporkan Johari sebagai berkata beliau akan mengumumkan keputusannya sama ada akan ada atau tidak kekosongan di empat kerusi Parlimen Sabah itu.

Sekiranya Johari memutuskan mereka melanggar undang-undang anti-lompat parti, semua ahli Parlimen (MP) terbabit perlu mengosongkan kerusi mereka, sekali gus akan membawa kepada pilihan raya kecil (PRK).

“Saya telah menerima semua dokumen dan jawapan mereka dan saya mempunyai 21 hari untuk menjawab. Saya menelitinya kerana saya mendapat lebih banyak maklum balas daripada pegawai undang-undang.

“Saya harus memuktamadkannya pada Jumaat,” kata Johari kepada The Star dalam satu temu bual.

Speaker menambah beliau akan memaklumkan keempat-empat MP terbabit melalui surat.

Mengikut undang-undang anti-lompat parti, yang dibuat melalui pindaan Perlembagaan Persekutuan, Ahli Parlimen akan kehilangan kerusi jika mereka melompat ke parti lain.

Pengecualian untuk Ahli Parlimen yang dipecat parti atau jika parti mereka dibubarkan atau dibatalkan pendaftaran.

Sebelum ini, Johari mengesahkan menerima notis rasmi daripada Bersatu mengenai empat kerusi Parlimen yang didakwa kosong di Sabah yang boleh menyebabkan PRK diadakan.

Johari berkata beliau menerima surat daripada Naib Presiden Bersatu Datuk Ronald Kiandee pada 27 Disember lalu yang meminta Speaker memaklumkan empat kekosongan itu kepada Suruhanjaya Pilihan Raya (SPR).


Zahid lulus tiga projek di Tioman, DAP pun sokong juga?

Tiga projek baharu diluluskan Timbalan Perdana Menteri, Datuk Seri Ahmad Zahid Hamidi di Tioman.

Budaya meluluskan projek semasa Pilihan Raya Umum (PRU) yang menjadi kebiasaan dilakukan UMNO kini kembali selepas perkahwinan politik bersama Pakatan Harapan (PH), namun ia menimbulkan tanda tanya adakah DAP juga menyokong tradisi yang sinonim dengan UMNO tersebut.

Menurut laporan media, permohonan tiga projek itu dikemukakan Menteri Besar Pahang, Datuk Seri Wan Rosdy Wan Ismail.

Tiga cadangan yang dikemukakan Wan Rosdy itu membabitkan ialah cadangan menaik taraf Jeti Kargo di Kampung Tekek, Pulau Tioman bernilai RM8 juta.

“Memandangkan Jeti Kargo sedia ada tidak sesuai dan tidak boleh digunakan sepenuhnya, maka penaiktarafan adalah sangat diperlukan. Ia mampu memberi kemudahan kepada penduduk serta pemborong dalam menjalankan aktiviti harian. Dan ini sudah pasti berupaya untuk dalam merancakkan perkembangan ekonomi penduduk tempatan.

“Kedua, cadangan membina baru Masjid di Felda Selendang, Kuala Rompin bernilai RM3 juta bagi menambahkan keselesaan kepada penduduk setempat.

“Ketiga, cadangan membina baru Mini Stadium di Kampung Kolam, Kuala Rompin bernilai RM15 juta. Kemudahan ini dijangka mampu memperhebat penganjuran segala aktiviti sukan dan rekreasi di kawasan ini,” kata Wan Rosdy semasa Program Himpunan Rakyat bersama Zahid di Rompin hari ini.

Susulan itu, Zahid berkata, setakat tiga permohonan berkenaan, Menteri Besar pun boleh luluskan tidak perlu minta daripada Timbalan Perdana Menteri.

“Jika itu diminta maka bereslah, saya akan tunaikan sepenuhnya,” kata beliau dipetik portal Suara TV.

Untuk rekod, PRU Tioman sedang berjalan dan rakyat akan membuang undi esok bagi memilih wakil Dewan Undangan Negeri (DUN).


Hampir 30 juta dos vaksin sudah diberikan sehingga semalam

Hampir 30 juta dos vaksin Covid-19 telah diberikan di seluruh negara sejak Program Imunisasi Covid-19 Kebangsaan (PICK) dilancarkan sejak Februari lalu sehingga semalam.

Daripada jumlah itu 54.5 peratus daripada populasi Malaysia menerima lebih 17.8 juta dos suntikan pertama, manakala 37 peratus lagi penduduk menerima lebih 12 juta dos kedua.

Menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini, sehingga semalam 76.1 peratus populasi dewasa negara telah menerima dos pertama, manakala 51.6 peratus lagi melengkapkan dos kedua masing-masing.

Berdasarkan peratusan vaksinasi, setakat ini, sebanyak 90.2 peratus populasi dewasa di Wilayah Persekutuan Labuan telah melengkapkan suntikan vaksin masing-masing, manakala 99.6 peratus lagi telah menerima dos pertama.

Sementara itu, Lembah Klang yang merangkumi Selangor, Kuala Lumpur dan Putrajaya merekodkan jumlah pemberian vaksin tertinggi iaitu sebanyak lebih 11.27 juta dos membabitkan 6.58 juta dos pertama dan hampir lima juta dos kedua.

Ini bermakna kira-kira 78.1 peratus daripada populasi di Lembah Klang telah menerima dos pertama vaksin Covid-19, manakala 55.8 peratus lagi melengkapkan dos kedua masing-masing.

Sementara itu, semalam sahaja sebanyak 517,692 dos vaksin Covid-19 diberikan di seluruh negara membabitkan 180,810 dos pertama dan 226,882 dos kedua.

Jumlah penerima suntikan vaksin Covid-19 paling rendah direkodkan semalam adalah di Wilayah Persekutuan Labuan dengan hanya 42 penduduk menerima suntikan pertama dan 151 lagi melengkapkan dos kedua.

Sementara itu laporan menyebut Kementerian Sains, Teknologi dan Inovasi (Mosti) mengarahkan 29 pusat pemberian vaksin (PPV) di di sembilan daerah di Selangor ditutup mulai bulan ini hingga September.

Keputusan itu dikatakan dibuat setelah 76.2 peratus individu dewasa di Lembah Klang sehingga semalam telah menerima vaksin sepenuhnya. Bagaimanapun sehingga kini Mosti belum mengeluarkan kenyataan rasmi berhubung penutupan itu.


Adakah jika bukan Najib maka hakim, mahkamah akan dikritik?

Empat belas bekas presiden Majlis Peguam Malaysia menggesa ‘pelakon tidak bertanggungjawab’ untuk berhenti mengkritik hakim Mahkamah Rayuan yang membicarakan kes SRC International Sdn Bhd yang berakhir dengan sabitan dan hukuman penjara bekas Perdana Menteri, Datuk Seri Najib Razak.

Peguam kanan itu berkata kritikan berterusan itu sama dengan serangan terhadap badan kehakiman, sambil bertanya kepada pengkritik jika mereka akan meneruskan sekiranya kes berprofil tinggi itu tidak melibatkan ahli politik berpengaruh seperti Najib.

“Ugutan berterusan terhadap badan kehakiman oleh ‘pelakon’ tidak bertanggungjawab berhubung kes itu adalah bahaya kepada kedaulatan undang-undang di negara kita.

“Terutamanya apabila 14 hakim telah mempertimbangkan kes Najib, dan 13 daripadanya telah menjatuhkan penghakiman yang munasabah yang menyokong sabitan,” kata mereka dalam satu kenyataan hari ini (7 April 2023).

Empat belas bekas presiden itu ialah Tan Sri VC George; Datuk Param Cumaraswamy; Zainur Zakaria; Datuk Cyrus Das; Datuk Mah Weng Kwai; Datuk Kuthubul Zaman Bukhari; Datuk Yeo Yang Poh; Datuk Ambiga Sreenevasan; Datuk Lim Chee Wee; Steven Thiru; Datuk George Varughese; Datuk Abdul Fareed Abdul Gafoor; Salim Bashir Bhaskaran; dan AG Kalidas.

Dalam kenyataan mereka, 14 peguam itu melihat kritikan yang berpanjangan terhadap Hakim Mahkamah Rayuan Datuk Mohd Nazlan Mohd Ghazali yang pernah menjadi hakim perbicaraan SRC ketika kes itu di Mahkamah Tinggi.

Mereka berkata, Mahkamah Persekutuan telah memutuskan secara muktamad bahawa Mohd Nazlan tidak mempunyai sebarang konflik kepentingan apabila beliau mendapati Najib bersalah dalam kes SRC, tetapi fitnah terus dibuat selepas kebocoran dokumen, kononnya daripada Suruhanjaya Pencegahan Rasuah Malaysia (SPRM).

Dokumen yang bocor itu mendakwa SPRM mendapati Mohd Nazlan telah melanggar kod etika hakim.

Dalam kenyataan itu mereka berkata, prinsip undang-undang setiap orang adalah sama rata di sisi undang-undang yang bermakna tiada sesiapa pun harus cuba meruntuhkan badan kehakiman.

“Kes ini telah menimbulkan tahap ugutan yang tidak boleh diterima terhadap hakim yang menjalankan tugas mereka untuk menegakkan undang-undang tanpa rasa takut atau pilih kasih.

“Mereka menghadapi gangguan berterusan, dan tertakluk kepada muslihat dan rancangan oleh sesetengah pihak yang berkepentingan.

“Semua ini mesti dihentikan kerana ia tidak memenuhi kedaulatan undang-undang atau negara. Mereka yang didapati melakukan kesalahan mesti membayarnya.

“Itulah sistem keadilan jenayah Malaysia. Seharusnya tidak ada pilihan kelas orang di negara ini yang dibenarkan untuk meruntuhkan institusi bagi melarikan diri daripada undang-undang.

“Semua orang sama rata di sisi undang-undang. Adakah sesiapa percaya bahawa, jika bukan tokoh politik yang berkuasa yang terlibat dalam kes SRC, serangan seperti yang berlaku ke atas badan kehakiman akan berlaku?

“Adakah rakyat Malaysia mahu melihat, sekali lagi, sistem keadilan kita dikompromi oleh ahli politik yang berkuasa?” soal mereka menurut MalayMail.

Mereka juga berkata penghakiman mahkamah boleh dikritik, tetapi perlu dilakukan dengan tenang dan terkawal untuk tujuan yang sepatutnya.

Menurut mereka sebarang kritikan terhadap penghakiman mahkamah yang melibatkan menuduh hakim dengan motif yang tidak wajar akan dianggap menghina mahkamah dan boleh dikenakan tindakan undang-undang.


Sabotaj dalam UMNO mesti dihentikan, kata pemimpin veteran

UMNO mesti membersihkan parti itu daripada barisan mereka yang meletakkan kepentingan diri di hadapan parti dan masa depannya, kata Pengerusi Veteran UMNO Malaysia.

Datuk Othman Desa, bagaimanapun, mengakui bahawa usaha itu tidak mudah kerana sebarang langkah perlu dilakukan mengikut perlembagaan dan peraturan parti bagi mengelak timbulnya puak dalam UMNO menjelang Pilihan Raya Umum Ke-15 (PRU-15).

“Dalam UMNO, terdapat banyak pemimpin dan perbezaan pendapat yang perlu ditangani dengan berhati-hati. Perkara yang paling penting ialah tidak mengkhianati parti atau melakukan apa sahaja yang akan melemahkan parti.

“Jika anda sebahagian daripada UMNO, anda mesti bercakap untuk UMNO, dan bukan orang lain. Sedih apabila kata-kata dan tindakan pemimpin parti kita kadang kala melemahkan parti sendiri,” katanya dipetik dalam laporan Sinar.

Othman juga dilaporkan menasihatkan mereka yang marah dengan individu dalam UMNO supaya tidak menyalahkan parti itu sendiri dan mereka yang hilang arah supaya kembali kepada prinsip parti supaya ahli dapat bersatu untuk berdepan PRU-15.

Selain itu, beliau dilaporkan menyatakan sokongan kepada usaha pembersihan dalam parti, sambil menambah bahawa UMNO mesti berdiri teguh sebagai parti yang memartabatkan agama, bangsa dan negara.

Sabotaj dalam UMNO mesti dihentikan sejak awal kerana ia adalah satu bentuk pengkhianatan terhadap parti, katanya.

Sebelum ini, Presiden UMNO Datuk Seri Ahmad Zahid Hamidi berkata, proses “pembersihan” daripada musuh yang berada di dalam parti itu perlu dilakukan.

“Lebih mudah untuk mengenal pasti musuh dari luar BN tetapi bukan mudah untuk mengenal pasti musuh dari dalam. Kita mesti membersihkan keadaan. Kita mesti dapat mengenal pasti musuh sepantas yang kita boleh.

“Jangan risau, ia tidak lama lagi. Semuanya akan dibersihkan. Tetapi demi parti, saya tidak akan berdendam dengan sesiapa. Saya boleh beritahu kawan daripada lawan. Dalam bulatan kawan ada musuh dan dalam bulatan musuh ada kawan,” kata Zahid.

Mengulas lanjut Othman berkata pembersihan itu mesti diselesaikan sebelum PRU-15.

“(Pemimpin) yang salah mesti dihukum… Pemimpin datang, pemimpin pergi. UMNO mesti meneruskan perjuangannya dan tidak boleh mengulangi kesilapan yang sama.

“Tidak kira sama ada mereka berada dalam kerajaan atau tidak, pemimpin UMNO mesti berada di landasan yang sama untuk kekal sekuat mungkin untuk parti itu maju dan memenangi PRU-15,” kata Othman.


Omicron: Tiga suntikan vaksin Sinovac tak beri perlindungan

Kajian mendapati dua dos suntikan dan tambahan dos penggalak Covid-19 keluaran Sinovac Biotech China, – salah satu vaksin yang paling banyak diedarkan di dunia – tidak mampu memberikan tahap antibodi neutral yang mencukupi untuk melawan jangkitan varian Omicron.

Menurut kajian Universiti Hong Kong dan The Chinese University of Hong Kong, sekiranya individu lengkap divaksin dengan vaksin CoronaVac dan mendapatkan dos penggalak daripada BioNTech SE Jerman, ianya mampu menunjukkan tahap perlindungan antibodi yang sangat memberangsangkan untuk melawan Omicron.

Penyelidik menjelaskan dua dos suntikan dari BioNTech juga tidak mencukupi untuk memberikan perlindungan dan terpaksa menambah suntikan dos penggalak dengan vaksin mRNA yang lebih kuat untuk meningkatkan perlindungan ke tahap tertinggi.

Minggu lalu, Sinovac mengeluarkan hasil kajian makmal menjelaskan bahawa 94 peratus individu yang mengambil suntikan dos penggalak dengan vaksin sama akan menghasilkan antibodi peneutralan walaupun tidak menjelaskan pada tahap mana ia berkesan.

Walaupun keraguan tentang bagaimana vaksin Sinovac mampu melawan jangkitan Omicron termasuk bagaimana sel T iaitu senjata sistem imun terhadap sel yang dijangkiti virus akan bertindak balas, kajian itu memberikan tamparan hebat kepada semua penerima vaksin jenis CoronaVac tersebut.

Terdapat lebih daripada 2.3 billion dos vaksin Sinovac yang dihasilkan dan diedarkan di kebanyakan wilayah di China dan negara membangun lain.

Namun, dengan varian Omicron dilihat 70 kali lebih mudah menular daripada varian Delta, pengeluar vaksin perlu mengkaji suntikan dos penggalak yang berbeza atau memberikan vaksin semula dengan vaksin lebih khusus untuk melawan Omicron kerana varian baharu ini mampu menentang usaha dunia untuk keluar daripada wabak itu.

Penyelidikan itu diketuai oleh Dr Malik Peiris dan Dr David Hui dengan meneliti penghasilan antibodi peneutral virus dalam darah individu yang divaksin dengan dua dos suntikan Sinovac dan mereka mengesahkan kedua-dua suntikan dos vaksin itu tidak mencukupi untuk melawan Omicron.

Penemuan itu membuatkan penasihat perubatan Hong Kong menyeru semua penduduk yang layak menerima suntikan dos penggalak di bandar itu supaya mendapatkan suntikan tidak kira jenis vaksin yang diterima pada mulanya. – Agensi


Kenyataan media Tan Sri Muhyiddin Yassin selepas soal siasat SPRM 9 Mac 2023

1. Saya datang pagi tadi untuk membolehkan SPRM merakam percakapan tambahan saya. Saya hadir tanpa paksaan untuk membantu siasatan walaupun pada saya ini satu penindasan politik dan penganiayaan terhadap saya dan BERSATU.

2. SPRM membangkitkan 2 perkara iaitu:

a) Projek JANAWIBAWA.

b) Rayuan Pembatalan Cukai oleh TS Syed Mokhtar.

3. Janawibawa

3.1 Janawibawa adalah projek semasa Pandemik Covid-19 untuk membangunkan semula ekonomi negara khususnya untuk menyelamatkan kontraktor bumiputera yang akan jatuh bankrap. Sedihnya, ini dijadikan modal politik seolah-olah ini satu skim utk mencuri wang negara.

3.2 Itulah sebabnya jumlah yang dituduh berubah-ubah dari RM600B ke RM530B kemudian turun mendadak ke RM92.5B, turun lagi ke RM4.5B dan akhirnya RM300juta. Menggunakan fitnah ini, SPRM membekukan akaun bank BERSATU untuk menghancurkan BERSATU. Inilah jahatnya fitnah.

3.3 SPRM seharusnya mengetahui dari semua keterangan yang diambil bahawa tidak berlaku sebarang salah guna kuasa atau perbuatan merasuah. Amatlah malang jika wang dalam akaun BERSATU yg merupakan dana politik dianggap sebagai suapan.

3.4 Saya telah menegaskan bahawa saya tidak melakukan apa-apa kesalahan di bawah undang-undang. Saya bukan pihak yang mempunyai kuasa untuk meluluskan sebarang projek kerajaan. Kuasa melulus adalah di bawah bidangkuasa Kementerian Kewangan. Saya sekadar melaksanakan keputusan kabinet yang menghendaki Pejabat Perdana Menteri memanjangkan permohonan projek untuk dipertimbangkan oleh Kementerian Kewangan mengikut syarat dan peraturan yang berkuat kuasa.

3.5 Saya tidak pernah memberi arahan atau mempengaruhi keputusan yang dibuat oleh Kementerian Kewangan.

3.6 Saya juga tidak pernah berjumpa dengan kontraktor-kontraktor yang mendapat projek dan tidak pernah menerima wang daripada mereka. SPRM tidak menjumpai sebarang bukti bahawa saya telah menerima wang.

3.7 Jadi, bagaimana saya boleh dituduh menerima rasuah dan menyalahgunakan kuasa?

4. Rayuan Pembatalan Cukai

4.1 Perkara kedua ialah Rayuan Pembatalan cukai daripada Yayasan AlBukhary yang dinaungi oleh Tan Sri Syed Mokhtar Al-Bukhary.

4.2 Tan Sri Syed Mokhtar adalah kawan baik saya yang saya telah kenal lebih 30 tahun lalu. Beliau adalah seorang hartawan dan dermawan Melayu yang terkenal yang akrab dengan saya.

4.3 Inilah faktanya:

a) Yayasan Al-Bukhary menjalankan kerja-kerja amal dan kebajikan khususnya membangunkan Islam dan membantu umat Islam.

b) Atas semua itu, Yayasan ini diberikan kelulusan pengecualian cukai oleh kerajaan BN sebelum ini.

c) Selepas PRU 14, kerajaan gabungan PH tertubuh. Menteri Kewangan dari DAP Lim Guan Eng telah membatalkan Pengecualian yang telah pun diluluskan kepada Yayasan alBukhary.

d) Semasa saya menjadi PM, Tan Sri Syed Mokhtar telah membuat rayuan atas pembatalan tersebut.

e) Saya telah meminitkan – “Sila teliti rayuan ini. Sekiranya teratur, saya tiada bantahan”.

f) Rayuan ini telah dipertimbangkan oleh MOF dan LHDN dan kemudiannya diluluskan.

g) Oleh sebab minit saya tersebut, saya kini didakwa menyalahgunakan kuasa.

4.6 Jika ada sumbangan dari Tan Sri Syed Mokhtar, ia adalah sumbangan politik yang dimasukkan terus ke akaun BERSATU, bukan ke akaun saya. Satu sen pun daripada sumbangan tersebut tidak diberikan kepada saya untuk kegunaan saya.

4.7 Saya tahu Tan Sri Syed Mokhtar ada memberikan sumbangan kewangan kepada parti-parti politik selama berpuluh tahun. Ini termasuk parti-parti politik pemerintah. Jika Tan Sri Syed Mokhtar juga ingin memberikan sumbangan kepada BERSATU sebagai parti yang memperjuangkan dasar-dasar yang baik untuk orang Melayu dan negara, di mana salah nya?

4.8 Saya tidak pernah memberi arahan atau mempengaruhi Kementerian Kewangan supaya meluluskan rayuan tersebut.

4.9 Saya telah jelaskan semua ini kepada pegawai penyiasat SPRM. Dalam keadaan biasa, tiada asas untuk mendakwa saya di bawah mana-mana undang-undang.

4.10 Tetapi telah ada arahan daripada pihak yang paling berkuasa dalam pentadbiran negara supaya saya didakwa. Jadi, walau apapun penjelasan yang saya berikan, saya tetap akan didakwa.

5. Kesimpulan

5.1 Dari dua perkara yang saya sebut tadi, mereka telah mengembangkannya menjadi 7 pertuduhan ke atas saya. Tujuannya adalah untuk memalukaan saya dengan mengheret saya ke mahkamah esok.

Pendakwaan terpilih ke atas saya ini adalah satu tindakan politik berniat jahat yang dilakukan oleh Pakatan Harapan dan Barisan Nasional, semata-mata untuk melumpuhkan dan menghancurkan BERSATU dan Perikatan Nasional.

5.2 Anwar Ibrahim tahu bahawa Perikatan Nasional mendapat sokongan padu daripada rakyat terutamanya orang Melayu dan Bumiputera dan akan menang besar dalam enam pilihan raya negeri yang akan diadakan tidak lama lagi.

5.3 Saya yakin dan percaya, dengan izin Allah s.w.t. jua, Anwar, Pakatan Harapan dan parti-parti yang bersekongkol dengannya, akan dihukum oleh rakyat dalam pilihanraya.

5.4 Saya menegaskan bahawa saya tidak bersalah dan saya akan jawab segala pertuduhan terhadap saya di mahkamah.

Tan Sri Muhyiddin Yassin
Pengerusi Perikatan Nasional
Presiden Bersatu.


Jho Low tawar RM1.5 bilion kepada kerajaan bagi selesai pertuduhan: Laporan

Penjenayah dikehendaki, Low Taek Jho atau Jho Low didakwa pernah menawarkan RM1.5 bilion kepada kerajaan sebagai penyelesaian terhadap pertuduhan yang dihadapinya, ia bagaimanapun ditolak.

Laporan media The Edge mendedahkan Jho Low yang dikaitkan dalam kes rasuah dana 1Malaysia Development Berhad (1MDB) membuat tawaran tersebut dengan mewakilkan bekas Peguam Negara, Tan Sri Mohd Apandi Ali sebagai ketua perunding untuk menyelesaikan pertuduhan dihadapinya.

Untuk rekod, Jho Low diletak sebagai individu yang sedang diburu kerana jenayah rasuah dilakukannya dan umum mengetahui ahli perniagaan itu bersekongkol dengan bekas Perdana Menteri Datuk Seri Najib Razak dalam mencuri wang 1MDB.

Najib ketika ini sedang berdepan puluhan pertuduhan dan sedang dibicarakan di mahkamah ketika ini, malah sudah disabitkan bersalah dalam kes melibatkan anak syarikat 1MDB, SRC International Sdn Bhd.

The Edge melaporkan sudah menghubungi Apandi bagi mendapatkan pengesahan berhubung pendedahan tersebut.

Jho Low dikaitkan sebagai dalang di sebalik skandal 1MDB dan telah didakwa tanpa kehadiran di mahkamah Amerika Syarikat (AS) dan Malaysia.

Pada 2018, Jabatan Kehakiman AS sudah mendakwa Jho Low dengan konspirasi untuk mengubah berbilion dolar daripada dana kekayaan negara Malaysia, dan konspirasi untuk melanggar Akta Amalan Rasuah Asing Amerika.

Di Malaysia, Jho Low dan rakan sekutunya berdepan lima pertuduhan pengubahan wang haram berjumlah AS$1.03 bilion. Jho Low juga menghadapi pertuduhan pengubahan wang haram berasingan dengan pembantunya Eric Tan Kim Loong sebanyak AS$125.97 juta.

Pada 2020, Suruhanjaya Pencegahan Rasuah Malaysia (SPRM) membawa satu lagi pertuduhan terhadap Jho Low dan rakan-rakannya, kali ini didakwa terlibat dalam konspirasi jenayah bagi membolehkan Najib menggunakan kedudukannya untuk menerima rasuah berjumlah RM60,629,839.43.

Jho Low berulang kali mendakwa dirinya tidak bersalah dan pada wawancara 2020 dia mendakwa hanyalah menjadi perantara dalam urusan 1MDB.

Sebelum ini semasa perbicaraan 1MDB melibatkan Najib, bekas Pengarah Bukan Eksekutif 1MDB, Tan Sri Ismee Ismail, menyifatkan Najib mempunyai hubungan rapat dengan Jho Low.

Ismee berkata demikian ketika menjawab soalan Timbalan Pendakwa Raya, Datuk Seri Gopal Sri Ram, mengenai apa yang dapat saksi itu rumuskan daripada hubungan kedua-dua individu berkenaan melalui pemerhatian ketika beliau (Ismee) berada dalam Lembaga Pengarah 1MDB antara 2009 dan 2016.

“Saya percaya ia adalah hubungan yang rapat,” katanya pada perbicaraan di Mahkamah Tinggi.

Ditanya sama ada beliau mengetahui secara peribadi mengenai butiran bagaimana kedua-dua individu itu berkongsi dana 1MDB, Ismee yang juga saksi pendakwaan ke-13 berkata, beliau tiada pengetahuan mengenainya.

Najib kini sedang menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB, serta 21 pertuduhan pengubahan wang haram membabitkan jumlah sama.


Jun 2023 pendengaran rayuan Rosmah bersabit hukuman penjara 10 tahun

Rayuan dikemukakan isteri bekas Perdana Menteri, Datin Seri Rosmah Mansor akan didengar pada 22 dan 23 Jun tahun depan selepas Mahkamah Rayuan membuat ketetpaan hari ini.

Rosmah yang juga isteri Datuk Seri Najib Razak yang sedang meringkuk dalam penjara membuat rayuan terhadap sabitan dan hukuman penjara 10 tahun serta denda RM970 juta, bagi kesalahan rasuah dikenakan sebelum ini di Mahkamah Tinggi Kuala Lumpur.

Tarikh perbicaraan itu ditetapkan Timbalan Pendaftar Mahkamah Rayuan, Norkamilah Aziz, hari ini ketika pengurusan kes membabitkan Rosmah, 70, yang juga isteri bekas perdana menteri Najib Razak.

Menurut Timbalan Pendakwa Raya Poh Yih Tinn, rayuan terhadap keputusan Hakim Mahkamah Tinggi Mohamed Datuk Zaini Mazlan yang menolak permohonannya supaya hakim itu menarik diri daripada mendengar perbicaraan kes dan membuat keputusan mengenai kes solar, akan turut didengar pada tarikh sama.

“Hujahan perlu difailkan pada atau sebelum 22 Mei 2023, manakala hujahan balas jika ada, perlu difailkan pada atau sebelum 7 Jun 2023.

“Perayu (Rosmah) akan menulis surat rasmi memohon Mahkamah Rayuan untuk menetapkan tarikh bicara rayuan lanjut, pada 12 hingga 14 Julai 2023.

“Permohonan tertakluk kepada persetujuan Mahkamah Rayuan. Tarikh pengurusan kes selanjutnya pada jam 3 petang, 3 Feb 2023 menerusi aplikasi Zoom untuk pihak-pihak mendapatkan keputusan permohonan perayu,” katanya dipetik laporan BH hari ini.

Rosmah, 70, diwakili peguam, Datuk Jagjit Singh dan Datuk Akberdin Abdul Kader.

Isteri Najib itu yang memfailkan petisyen rayuan pada 13 Oktober lalu, mengemuka 127 alasan, antaranya mendakwa keseluruhan keputusan Mohamed Zaini itu berat sebelah dan tidak berlandaskan pertimbangan betul.

Pada 1 September lalu, hakim terbabit mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Rosmah juga diperintahkan supaya dipenjara 30 tahun jika gagal membayar denda itu.

Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.

Rosmah didakwa atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd, Saidi Abang Samsudin.


30 hari lagi dijangka PRU-15 diadakan

Dijangkakan 30 hari lagi Pilihan Raya Umum Ke-15 (PRU-15) bakal diadakan selepas Parlimen dibubarkan pada 10 Oktober lalu.

Kebiasaannya, PRU-15 akan diadakan selepas selepas lima atau enam minggu sebaik Parlimen dibubarkan dan bermakna ia akan diadakan kurang 60 hari seperti ditetapkan mengikut Perkara 55 (4) Perlembagaan Persekutuan.

Mengambilkira faktor tersebut, semua parti politik mempunyai selama sebulan lagi untuk melakukan persiapan dan persediaan jentera kempen pilihan raya masing-masing.

“Kalau enam minggu, bermakna kita ada masa sebulan lagi, itu sampai tempoh hari mengundi.

“Penamaan calon biasa dua minggu sebelum hari mengundi, kempen biasanya 14 hari. Jadi congak sendiri bila penamaan calon dan hari mengundi. Suruhanjaya Pilihan Raya (SPR) bermesyuarat 20 Oktober ini untuk menetapkan tarikh penamaan calon dan hari mengundi.

“Maknanya sudah dekat sangat, sebab itu hari ini kita lancarkan jentera parti di Bera dan kita juga dalam mesyuarat khas malam tadi memutuskan semua cawangan mesti buka bilik gerakan bermula esok atau malam ini,” kata Perdana Menteri kerajaan sementara, Datuk Seri Ismail Sabri Yaakob hari ini.

Berhubung peluang UMNO-Barisan Nasional (BN) untuk memenangi PRU-15 kali ini, Ismail Sabri berkata senario tersebut sudah berubah kerana episod kekalahan pada PRU-14 lalu dan menggesa semua pihak tidak mengambil mudah kekuatan pihak lawan.

“Dulu UMNO dan BN bila PRU jangkaan kita mesti menang dan boleh memerintah. Masuk PRU gerenti menang dan bentuk kerajaan. Putrajaya milik kita, itu dulu.

“Peristiwa PRU14 jangan kita lupa dan ambil mudah, tiada gerenti lagi apabila kita memasuki PRU selepas PRU14. Sebab itu kerja kita mesti berbeza dari dulu, kuat dari dulu untuk memastikan kemenangan,” katanya lagi.

Ismail Sabri terdahulu pada 10 Oktober membubarkan Parlimen selepas pembentangan Bajet 2023 selepas menerima tekanan daripada Presiden UMNO, Datuk Seri Ahmad Zahid Hamidi yang berterusan meminta PRU-15 diadakan segera pada tahun ini juga walaupun menyedari musim tengkujuh semakin hampir tiba.

Namun, Ismail Sabri sebaliknya menyalahkan Jemaah Menterinya sebagai punca pembubaran Parlimen ekoran surat yang diutuskan kepada Yang di-Pertuan Agong menyatakan tidak bersetuju PRU-15 diadakan pada tahun ini mengambilkira musim banjir semakin dekat.